ועדת הכספים, כנסת 25, פרוטוקול מספר 13, 2022-12-14 00:00

משה גפני: אנחנו דנים בהצעת חוק הכנסת (תיקון – מספר חברי הכנסת להתפלגות סיעה), התשפ"ג-2022, הצעתם של חברי הכנסת יואב קיש וחנוך דב מלביצקי, הכנה לקריאה ראשונה

יבגני סובה: נראה לי שאדוני מופתע שזה הגיע לוועדת הכספים

משה גפני: מי הופתע?     

יבגני סובה: אתה

יבגני סובה:  איך שהקראת את זה

יבגני סובה:  נראה לי שהופתעת שזה הגיע לוועדת הכספים

יואב קיש: זה לא מפתיע

יואב קיש:  זה חוסך כסף

משה גפני: לאן אתה רוצה שזה יגיע?     

יבגני סובה: אני רוצה שתקום ממשלה, שיוקמו ועדות, ואם אתם רוצים לחוקק את החוק הזה, תביאו את זה לוועדת החוקה

יבגני סובה:  אבל מעמיסים עליך אדוני היושב ראש

יואב קיש: לא מעמיסים

יואב קיש:  זה קטן על הרב גפני

יבגני סובה: בזמן שאתה צריך לעסוק בתקציבים, בתיקון ליקויים

יואב קיש: זה קשור לוועדת הכספים

יבגני סובה: ואומרים בוא נעשה את השטות עם ביטול החוק הזה

משה גפני: הבעיה היא שהממשלה הקודמת הביטאה את הפנייה הקודמת של משרד החינוך שהוציאו חלקים מהחברה הישראלית מתוך תוכנית גפן

יבגני סובה: לא על זה דיברתי

משה גפני: הוציאו את הערבים, הוציאו את החרדים ואנחנו צריכים כאן עכשיו לתקן את העיוותים שעשיתם

קריאה: לא הבנתי איך עשו את זה, למרות שהערבים היו חלק מהממשלה

משה גפני: את כל העיוותים האלה אני רוצה לתקן

יבגני סובה: אני איתך

יבגני סובה:  אתה לא שומע

יבגני סובה:  אני מסכים איתך

יבגני סובה:  כבוד הרב, זה בדיוק מה שהתכוונו

יבגני סובה:  אתה לא צריך להתעסק בדבר הזה עכשיו בזמן שאתה צריך לתקן ליקויים

יבגני סובה:  זה מה שאני אומר

יבגני סובה:  אני מחזק את דבריך

יואב קיש: קיבלת תשובה

ינון אזולאי: אם אפשר לרשום שיבגני כבר דיבר את הדיבור שלו

יבגני סובה: סליחה, אתה לא מנהל את הדיון

קריאה: אתה לא הבנת מה הולך כאן

קריאה:  הוא מנהל את הדיון

משה גפני: חבר הכנסת יואב קיש, בבקשה

משה גפני:  תציג את הנושא

יואב קיש: תודה רבה לך

יואב קיש:  ראשית, אני פותח בהתנצלות ליושב ראש ולכל חברי ועדת הכספים על העומס של הפניות התקציביות שהגיעו בתחילה כי במידה מסוימת אני מרגיש קצת אחריות שהעברנו את המקל ואת העומס הזה מממשלת המעבר לכנסת מעבר, לכנסת החדשה שחשבתי שכך ראוי שיהיה, שכנסת לפני בחירות, ההצבעות יתקיימו לא עם חברי כנסת שאינם נמצאים

משה גפני: הכול בסדר

משה גפני:  אני רוצה להגיד לך שעד עכשיו התגברנו ברוך השם על רוב הדברים

יואב קיש: אני שמח

משה גפני: גם מה שלא עבר, גם טוב

יואב קיש: היו מספר חברי כנסת, ואני זוכר את הדיון האחרון שלי כאן כשאמרתי: אתם יושבים כאן היום, אני לא יודע אם תשבו שם מחר

יואב קיש:  וצדקתי לגבי הרבה מהם

יואב קיש:  אני שמח שמי שמטפל בפניות, אלה חברי כנסת שבאים לכאן לקדנציה שלמה לאחר שקיבלו את אמון הציבור

יואב קיש:  זה נושא אחד שרציתי לומר

יואב קיש:      אני רוצה לפנות לנושא הצעת החוק

יואב קיש:  הנוסח של הצעת החוק הוא מאוד קצר

יואב קיש:  אפשר להקריא אותו

יואב קיש:  הוא שורה וחצי

יואב קיש:  זה מאוד פשוט

יואב קיש:  בכנסת הקודמת היה ניסיון פוליטי של הממשלה הקודמת והקואליציה הקודמת לפגוע באחדות האופוזיציה

יואב קיש:  חשבו שיצליחו לפצל את הליכוד והלכו למהלך לא שוויוני והגדירו במיוחד פגיעה עודפת ביכולת לפיצול בסיעות הגדולות

יואב קיש:  לדבר הזה אין כל הצדקה חוץ מקנטרנות פוליטית שכשלה ונכשלה ואני שמח שאנחנו הולכים לתקן את העוול הזה

יואב קיש:      אני רוצה לומר עוד דבר

יואב קיש:  חשוב מאוד שכל חברי הכנסת שיוצאים כאן לדרך חדשה ידעו היטב שזאת רוח הדברים

יואב קיש:  אני חושב שספציפית להצעת החוק הנוכחית יש שתי סיעות שהיא רלוונטית להן, כמובן הליכוד ו-יש עתיד

יואב קיש:  אני חושב שהסיעה הבאה בגודלה היא המחנה הממלכתי ששליש מ-12 זה בדיוק ארבע

יואב קיש:  אולי כשעשיתם את החוק אז חשבתם בדיוק על המספר הזה ועל המנדטים שתקבלו

יואב קיש:       אני אומר שוב שני דברים

יואב קיש:  ראשית, זה נעשה בעוול וצריך לתקן

זאב אלקין: אם אתה רוצה לאיים עלינו, אתה מוזמן להקטין לשלוש

זאב אלקין:  אנחנו מוכנים לשקול לתמוך בזה

יואב קיש: לא

יואב קיש:  אמרתי שזה נעשה בעוול

יואב קיש:  כמה נשארו מתקווה חדשה במחנה הממלכתי?     

קריאה: ארבעה

יואב קיש:  הנה, יש כבר סיעה של ארבעה שהייתה בליכוד ופרשה לתקווה חדשה ועכשיו הם במחנה הממלכתי

קריאה: זה חוק מביש שצריך לנקות אותו מספר החוקים

יואב קיש: אנחנו נדבר על החוק עצמו

יואב קיש:  כן חשוב לי לומר שזה ייעשה לפני כינון הממשלה כדי שיהיה ברור לכל חברי הכנסת

יבגני סובה: למה? מה כל כך דחוף לך?     

יואב קיש: אם לא תפריע, אני אענה

יואב קיש:  אבל אם אתה רוצה להפריע, אז תפריע

יואב קיש:  אני לא מנהל את הדיון

יואב קיש:       אני אומר שהחוק הזה נעשה בעוול ופשוט צריך לבטל אותו מהר ככל שניתן

יואב קיש:  ראוי שכל חברי הכנסת ידעו כבר לפני הקמת הממשלה, כמה שיותר מהר מכינון הכנסת הזו, שאנחנו לא הולכים לעסוק כאן בנקמנות וקנטרנות פוליטית כמו שנהגו בכנסת הקודמת אלא שאנחנו הולכים לנהוג בדיוק כפי שהצדק והחובה מחייבים

יואב קיש:  לכן את התיקון הזה, כמסר מרכזי לכל חברי הכנסת, צריך לעשות בהקדם האפשרי

קריאה: מה המסר, של פחד? אתם מפחדים ממשהו?      

יבגני סובה: אמרת שתסביר

יואב קיש: יהיה כאן דיון ארוך ואז אולי תבין

יואב קיש:      היושב ראש, אני סיימתי

יואב קיש:  תודה

יואב קיש:  אני מפקיד את המשימה בידיך

משה גפני: תודה

משה גפני:  אני מודה לך

משה גפני:  אני מבקש שהיועצת המשפטית תאמר את מה שיש לה לומר בעניין הזה

משה גפני:  אני רק רוצה לומר לכם לפני שנתחיל את הדיון שאני הייתי בחקיקת החוק הקודם של התפלגות מסיעה והיה דיון שלם

משה גפני:  הדמוקרטיה אמרה, הנושא הדמוקרטי, שבן אדם נבחר בסיעה, שלא יוכל להתפלג אלא אם כן מדובר על שליש מחברי הסיעה

משה גפני:  פתאום באו ואמרו, לא, אנחנו רוצים, יש לנו ארבעה חברים שיכול להיות שנפריש אותם מסיעת הליכוד ואז אנחנו נוכל לייצב את הממשלה הקודמת

משה גפני:  עשו חוק והחוק הזה הוא חוק של עיוות מכיוון שההיגיון הפשוט אומר שצריך איזשהו מספר ולא ארבעה חברים כאשר בסיעה של 32 חברים זה ממש כמו בסיעה של 10 חברים

משה גפני:  הדבר הזה לא יכול להיות ולכן תיקנו אותו פרסונלית

משה גפני:  אם אתם רוצים, ואני לא אעשה את זה, למי בליכוד התכוונו בארבעת החברים האלה? אתם רוצים שאני אגיד אתה שמות?     

יבגני סובה: כן

משה גפני: אם רוצים, אני אגיד

משה גפני:  אחרי הישיבה אני אגיד לכם בחדר

יבגני סובה: הרב גפני, תגיד כבר עד הסוף

משה גפני: זה עיוות

זאב אלקין: אדוני היושב ראש, איך אתה יודע שהיו רק ארבעה?     

משה גפני: היו ארבעה

ינון אזולאי: אנחנו מסתכלים על המסקנה שמראה שבסוף לא יצא לכם כלום

משה גפני: עכשיו, כשאין את העניין הזה, אני חושב שצריך למחוק את הדבר הזה ולהשאיר אותו במקום בו הוא נמצא

יבגני סובה: אבל מה דחוף עכשיו לפני הקמת ממשלה? מישהו מנסה לפרק את הממשלה?     

יואב קיש: היושב ראש, אני חושב שזה נותן מסר של תחילת דרך של כנסת חדשה וחשוב שהמסר הזה יעבור מוקדם ככל האפשר

קריאה: המסר הזה הוא רק לחברי הליכוד

יואב קיש: ברשותך היושב ראש, משפט אחרון

יואב קיש:  אני ניהלתי את דיון הוועדה המסדרת וגיליתי להפתעתי שרבים מחברי סיעת יש עתיד היו בעבר חברי ליכוד

יואב קיש:  אולי הם ירצו לחזור לליכוד

יואב קיש:  אנחנו שומרים על האינטגריטי ב-יש עתיד ודואגים שיהיו חוקים קבועים

יואב קיש:  אני לא יודע אם זאת תהיה סיעת רם בן ברק או סיעת יאיר לפיד

יואב קיש:  אני שומר עליכם

משה גפני: היועצת המשפטית

ארבל אסטרחן: זאת פעם ראשונה שהכנסת הנוכחית דנה בעניינים כאלה ולכן אני רוצה לתת איזשהו רקע לנושא וגם הכנתי איזשהו תרשים שמונח בפניכם ואפשר גם ממנו ללמוד קצת על העניין

ינון אזולאי: אגב, גפני, סליחה, זה נראה כמו שולחן הממשלה

ינון אזולאי:  אני רואה שכל השרים התחילו להגיע לכאן

יואב קיש: אתה לא היית במסדרת אתמול

יואב קיש:  כדי שיוכלו לדבר כמה שהם רוצים

זאב אלקין: ינון, כנראה שהתעצלת לבוא למסדרת כי אחרת כבר היית יודע שהשרים הם גם חברי כנסת

ינון אזולאי: הייתי בכספים

ינון אזולאי:  אנחנו עובדים כאן

משה גפני: מה שינון אזולאי לא רצה להגיד זה שאנחנו כאן כדי לתקן את מה שקלקלתם

יבגני סובה: הנה, זה הזמן

יבגני סובה:  תשמיע ביקורת

קריאה: וזה הדבר הכי חשוב של ועדת כספים, לטפל בחוק הזה

קריאה:  כך אני מבין

קריאה:  זה לא המקום

זאב אלקין: חבר הכנסת גפני, כשראיתי את רשימת הבקשות של סיעת יהדות התורה, מה צריך לתקן ממה שקלקלנו, לא ראיתי שזה עומד בראש סדר העדיפויות של הבקשות

משה גפני: אני אציע לך איזה עיתון לקרוא

זאב אלקין: אני קורא את כולם

זאב אלקין:  נראה לי שאתם פשוט אנשים צנועים

זאב אלקין:  את כל מה שרציתם לתקן, אמרתם נתקן אחרי שהממשלה תקום

זאב אלקין:  יש כאלה שדחוף להם עכשיו

יבגני סובה: עצת זהב מה שאלקין אמר

ניסים ואטורי: אני חשבתי שזאב הגיע לכאן רק כדי לספר לנו מי הארבעה האלה שהוא בנה עליהם

ארבל אסטרחן: הצעת החוק שמונחת בפניכם מחדדת את המתח המובנה שבין הנאמנות של חבר הכנסת למפלגה ולסיעה שלו לבין חופש הפעולה הרחב שמוקנה לו

ארבל אסטרחן:  המתח הזה נובע מכך שמצד אחד חברי הכנסת כידוע נבחרים באופן רשימתי ולא באופן אישי

ארבל אסטרחן:  גם התנהלות השוטפת של הכנסת והכלים הפרלמנטריים בחלקם מבוססים על הפעילות הסיעתית ועל ההשתייכות של חברי הכנסת לסיעה או לקואליציה ואופוזיציה

ארבל אסטרחן:  מצד שני כל אחד מחברי הכנסת נחשב ליחידה חוקתית עצמאית שרשאי להביע את עמדותיו באופן עצמאי, להצביע על פי מצפונו והשקפותיו, אי אפשר לשלול מחבר כנסת את זכות ההצבעה או לחייב אות להצביע בדרך מסוימת ויש לו את כל המרחב להתבטא בעניינים פוליטיים באופן חופשי, גם אם העמדות שלו לא עולות בקנה אחד עם העמדות של הסיעה שלו

ארבל אסטרחן:      שני רציונאלים נוספים שמתווספים למתח הזה שהמחוקק נתן את דעתו לגביהם

ארבל אסטרחן:  אחד, הרצון שלא לפצל את הכנסת לרסיסי סיעות שלא זכו באמון בבחירות וגם למנוע את תופעת הקלנתריזם שמשמעותה מעבר של חברי כנסת בין סיעות כנגד תמורה, קבלת תפקידים והבטחות

יבגני סובה: מה המשפט האחרון? למנוע מה?     

ארבל אסטרחן: למנוע קלנתריזם ומעבר של חברי כנסת בין סיעות כנגד תפקידים והבטחות

יבגני סובה: כאילו קואליציוש

יפעת שאשא ביטון: בדיוק מה שהיה

יבגני סובה: זה בדיוק גברת קואליציוש ולא אוסיף

ארבל אסטרחן: איך המחוקק בחר לאזן בין השיקולים האלה והמגמות האלה שציינתי

ארבל אסטרחן:  בעניין הזה נקבעה חקיקה, ואתם יכולים לראות את זה גם בנייר שבפניכם

ארבל אסטרחן:  החוק הראשון שנחקק בעניין הזה נחקק בשנת 1991 בעקבות האירועים שזכו אז לכינוי התרגיל המסריח כאשר נעשה ניסיון להחליף ממשלה במהלך כהונת הכנסת ה-12 ולהקים ממשלה חדשה כשהיו מעורבות בזה הבטחות לחברי כנסת לעבור בין סיעות בתמורה לתפקידים

פנינה תמנו: מה שבעצם קרה בממשלה היוצאת, בקואליציה היוצאת

ארבל אסטרחן: בדיוק

פנינה תמנו: כי מעולם לא קרה לממשלה המסתמנת

קריאה: את מדברת על 1991

יבגני סובה: לא

יבגני סובה:  היא מדברת על הבטחה להיות שרה בממשלה הבאה

יבגני סובה:  זו הכוונה, אם אני מבין נכון את שרת הקליטה

משה גפני: עם כל הכבוד, היא דיברה על 1991

משה גפני:  היא אמרה במפורש

פנינה תמנו: אבל מה לעשות שזה קיים גם היום?         

ניסים ואטורי: התרגיל המסריח היה בצד שלך, תמנו שטה

משה גפני: אם מישהו יתפרץ, אני אוציא אותו

משה גפני:  אי אפשר כך

ארבל אסטרחן: אותו חוק ב-1991 יצר את ההבחנה שקיימת איתנו עד היום בין פרישה מסיעה לבין התפלגות מסיעה

ארבל אסטרחן:  מצד אחד יש את הפרישה שזה כאשר חבר כנסת בודד או קבוצת חברי כנסת שלא יכולים להתפלג נוקטים פעולות שמשמעותן עזיבת הסיעה שלהם ולא מתפטרים מהכנסת

ארבל אסטרחן:  לדבר הזה החוק קבע כל מיני השלכות שליליות שחלים על אותם חברי כנסת פורשים

ארבל אסטרחן:  זה לא מה שמונח כרגע בפניכם

ארבל אסטרחן:  כלומר, עניין הפרישה לא הוא מה שכרגע הוועדה דנה בו אלא נושא ההתפלגות

ארבל אסטרחן:       החוק קבע תנאים שבהתקיימם יכולים חברי כנסת להתפלג מסיעתם וזה לא ייחשב פרישה על כל הנפקויות השליליות שנובעות מכך

ארבל אסטרחן:  מקרה אחד הוא מקרה שבו מפלגות שונות הגישו רשימת מועמדים משותפת ואם הן הודיעו על כך מראש, הן יכולות להתפלג במהלך הקדנציה

ארבל אסטרחן:  זה כבר קרה גם בכנסת הנוכחית, ה-25

ארבל אסטרחן:  גם זה לא הנושא שבו דנה הצעת החוק

ארבל אסטרחן:  זה היה קיים אז וזה קיים גם היום

ארבל אסטרחן:  אלא מדובר במקרים בהם יש רצון להתפלג שלא לפי השתייכות מפלגתית

ארבל אסטרחן:  ההנחה של המחוקק הייתה שיש מקרים שבהם דבר כזה הוא לגיטימי ולא גורר אחריו השלכות שליליות כלפי חברי הכנסת כי ההנחה היא שיש כאן גם איזשהו עניין אידיאולוגי

ארבל אסטרחן:       במשך השנים היו שינויים בעניינים האלה

ארבל אסטרחן:  זה מפורט בפניכם ואתם יכולים לראות

ארבל אסטרחן:  בשנת 1991, כאשר נחקק החוק, ניתנה אפשרות לשליש מסיעה - ובלבד שהם לפחות שניים - להתפלג מסיעתם וזה בעצם נשאר עד היום

ארבל אסטרחן:  אבל במהלך השנים היו כמה שינויים בעניין הזה

ארבל אסטרחן:  היו כמה תיקונים שגם חוקקו ובוטלו

ארבל אסטרחן:      למשל, ב-1996, אתם יכולים לראות שנחקקה האפשרות של יותר מחבר כנסת אחד להתפלג, גם אם הקבוצה לא מהווה שליש, זאת אומרת שניים או יותר, אם זה ב-90 הימים שלפני יום הבחירות

ארבל אסטרחן:  בשנת 2000 האפשרות הזאת בוטלה

ארבל אסטרחן:      בשנת 2009 נחקק החוק שאפשר לשבעה חברי כנסת לפחות להתפלג

ארבל אסטרחן:  האפשרות הזאת בוטלה בשנת 2014

ארבל אסטרחן:  הייתה איזושהי הוראה שהקלה על התפלגות

זאב אלקין: מי יזם את השינוי ב-2014?     

ארבל אסטרחן: הממשלה

ארבל אסטרחן:  זו הייתה הצעת חוק ממשלתית ב-2009, זמן קצר אחרי כינון הממשלה

זאב אלקין: ממשלה, בראשות?     

ארבל אסטרחן: נתניהו

ארבל אסטרחן:  בנוסף נקבעה עוד חלופה שהיא גם לא מענייננו

ארבל אסטרחן:  במקרה שבו סיעה מתמזגת עם סיעה אחרת ואז מקלים על האפשרות להתפלג ממנה

ארבל אסטרחן:      התיקון שכרגע מדובר בו הוא התיקון שנחקק בכנסת הקודמת ובא להקל על ההתפלגות כך שבנוסף לאפשרות של שליש בסיעות גדולות תוכל גם קבוצה של ארבעה חברי כנסת להתפלג

ארבל אסטרחן:  לכאורה התיקון כעת הוא קל יותר מהתיקון הקודם כי הוא מקל על שמירה על היציבות ועל כך שהרכב הסיעות יהיה כפי שנקבע בבחירות

ארבל אסטרחן:  אבל כמו התיקון הקודם – וגם אז הערנו את זה – מתעוררת שאלה של התחולה המיידית כאשר בדרך כלל תיקונים משטריים, מנסים לעשות אותם עם תחולה עתידית, כאשר חברי הכנסת נמצאים מאחורי מסך בערות ולא יודעים על איזה סיעה התיקונים האלה יכולים להשפיע, ולמרות שכרגע לא מדובר על מקרה קונקרטי שמונח בפניכם, יכולה להיות בעייתיות בעניין כזה כאשר מגבשים החלטה כשיודעים על איזה סיעות זה יכול לחול

ארבל אסטרחן:      כדבר אחרון אני אציין שבעקבות החקיקה שנעשתה בכנסת הקודמת, התנועה למען איכות השלטון הגישה עתירה לבג"ץ בבקשה לפסול את החוק

יואב קיש: את התיקון

יואב קיש:  לא את החוק

ארבל אסטרחן: את התיקון

ארבל אסטרחן:  את החוק שנחקק

ארבל אסטרחן:  כל חוק הוא בפני עצמו

ארבל אסטרחן:  את התיקון שאפשר לארבעה להתפלג

ארבל אסטרחן:  בדיוק לפני שנה, בדצמבר 2021, התקיים דיון בעתירה

ארבל אסטרחן:  זה היה בג"ץ 5087/21

ארבל אסטרחן:  בית המשפט העיר שטענת הפרסונליות – היו כל מיני טענות שהוא דחה – על כך שבעצם זה חל אז כמו היום על שתי סיעות בלבד כי מדובר רק על סיעות גדולות כי אופציית השליש עדיין נותרת בסיעות הקטנות, בית המשפט אמר שזה מעורר קושי בעיקר מבחינת הנראות הציבורית אבל לא כל כך הוכח בפניו איך הדבר הזה יכול להוות עילה לפסילת חקיקה

משה גפני: מה שאני עכשיו הולך להצביע בעד החוק הזה, אני עושה את מה שבג"ץ ביקש?     

ארבל אסטרחן: לא

ארבל אסטרחן:  בג"ץ לא ביקש

יואב קיש: את העתירה של התנועה לאיכות השלטון

יואב קיש:  אני מתחיל לדאוג אם אני צודק בזה שהגשתי את התיקון, אם התנועה לאיכות השלטון רוצה בו

יואב קיש:  אני כבר מבולבל ממה שקורה

שרן השכל: גפני, הם טומנים לך מלכודות בכל מקום

ארבל אסטרחן: כשעושים חוק, כשחברי הכנסת בעצם יודעים על איזה מהסיעות זה חל, אבל בעקבות הערות בית המשפט באותו דיון, התנועה למען איכות השלטון משכה את העתירה ולכן בעצם אין לנו פסק דין ואין אמירות ביחס לדבר הזה

שרן השכל: מה החוק אומר לגבי ההתפלגות של יחיד תמורת שריון בתפקיד שר בממשלה העתידית?     

ארבל אסטרחן: זה בהחלט יכול להיחשב כפרישה על כל ההשלכות של זה

משה גפני: תודה רבה

משה גפני:  חבר הכנסת אלקין

משה גפני:  אני מבקש שכל אחד ידבר על החוק הזה ובקצרה כי החוק הוא לא מורכב ולא מסובך

זאב אלקין: ההיסטוריה מורכבת

משה גפני: אנחנו לא הולכים לדבר היסטוריה

יבגני סובה: נאיביות לא מאפיינת אותך, אדוני היושב ראש

זאב אלקין: אדוני היושב ראש, אני מדבר כאן לא רק בכובעי כחבר כנסת אלא בכובעי כשר המקשר בין הממשלה לכנסת

משה גפני: במיוחד שוועדת שרים לחקיקה גם התנגדה לחוק

זאב אלקין: בוודאי

זאב אלקין:  לכן אני כאן כי אחרת לא הייתי מעז לבוא

משה גפני: בטח

משה גפני:  באמת הייתה הפתעה גדולה שוועדת שרים התכנסה בדחיפות

משה גפני:  פעם ראשונה שאני רואה דבר כזה

רם בן ברק: פעם ראשונה שדנים בחוק כזה בוועדת כספים

רם בן ברק:  הרבה דברים קורים בפעם הראשונה

רם בן ברק:  בדרך כלל לא דנים בחוקים כאלה בוועדת כספים

משה גפני: חיפשו ועדה ולא הייתה

רם בן ברק: היו צריכים להקים

רם בן ברק:  למה לא הקימו? אני חושב שדאת פעם ראשונה שאתה מתעסק בחוק כזה בוועדה שלך כיושב ראש ועדת כספים

רם בן ברק:  צריך לשאול את השאלה האם בכלל זה נכון כל העניין

משה גפני: אין ועדות אחרות

רם בן ברק: שיקימו

רם בן ברק:  מישהו מונע מהם להקים?     

זאב אלקין: אני רוצה להתייחס כאן למספר היבטים בהקשר להצעת החוק

זאב אלקין:  קודם כל, עניין פרוצדורלי

זאב אלקין:  אתה אמרת, בצדק, כינוס בהול של ועדת שרים לחקיקה הוא לא אירוע רגיל כי מה שקרה כאן הוא אירוע לא רגיל

זאב אלקין:  הרי הרעיון לקדם הצעות חוק טרומיות שהונחו ולתת להן פטור מחובת הנחה תוך פחות מ-24 שעות מאז הונחו על שולחן הכנסת, הוא בהחלט אירוע מאוד לא רגיל בימים כתיקונם

זאב אלקין:  שבעתיים זה אירוע לא רגיל בתקופה הזאת, מהשבעת הכנסת עוד טרם כינונה של הממשלה

זאב אלקין:  לכן ברגע שהכנסת מתעקשת, וזאת זכותה, לחוקק בצורה כל כך בהולה ובצורה כל כך חריגה, חובתה של הממשלה על כל הצעת חוק שמובאת לכנסת לקבוע את עמדתה

זאב אלקין:  לכן לא הייתה לוועדת שרים לחקיקה ברירה אחרת

זאב אלקין:  היא הייתה מעדיפה לא להתכנס לולא כל האירוע הזה לא היה קורה

רם בן ברק: מעניין מה היו אומרים אם היו שמים למשל לא אצל גפני אלא בוועדת חוץ וביטחון שהייתה דנה בשינוי

רם בן ברק:  גם זה יכול היה לקרות באופן תיאורטי

זאב אלקין: חבל לי שאתה שורף את הטיעונים שלך על הזמן שלי

זאב אלקין:  יהיה לך הזמן שלך לעשות את זה

זאב אלקין:  תאמין לי, אני יודע לייצג את עצמי

זאב אלקין:      אם כן, זאת נקודה אחת

זאב אלקין:  אנחנו כממשלה סבורים שאין מקום לקידום הצעת החוק הזאת בטח בתקופה הזאת

זאב אלקין:  אדוני היושב ראש, כיוון שלא היית אתמול בוועדה המסדרת ולא היו חלק מחברי ועדת הכספים - כמו חבר הכנסת אזולאי למשל שציין את זה – מפאת עיסוקם בנושאים החשובים של ועדת הכספים לא יכלו לקחת חלק בדיון, בעיניי מאוד מאוד חשוב לחלוק איתכם את המידע שחלקתי שם בשם הממשלה

זאב אלקין:      הלכתי ובדקתי במסגרת תפקידי כשר מקשר מה סוגי החקיקות, אם בכלל, שהיו בכנסת בתקופה הזאת, מאז השבעת הכנסת ועד כינון הממשלה

זאב אלקין:  תמיד כדאי להסתכל על התקדימים ההיסטוריים

זאב אלקין:  כל הכנסות לדורותיהן, האם הכנסות האלה חוקקו בכלל מהשבעת הכנסת עד כינון ממשלה ואיזה סוג של חוקים ולמה

זאב אלקין:  אני חושב שחשוב לחברי הכנסת - כשהם באים לקבוע באיזה קצב לקדם הצעת חוק ואם נכון להשלים את החקיקה עד לכינון הממשלה - לדעת מה היו התקדימים

משה גפני: מה הבעיה בחוק הזה?     

זאב אלקין: יש בעיה בעצם ההליך בתקופה הזאת ואני אשתף את אדוני

זאב אלקין:  חבר הכנסת פינדרוס, תתפלא, לאחר הקמת ממשלה

זאב אלקין:  אני תכף אחלוק איתך את כל המידע

זאב אלקין:  חודש אחרי הקמת הממשלה

זאב אלקין:  הנה, אמרה היועצת המשפטית

זאב אלקין:      אם אני הולך לכנסת הקודמת, לא חוקק אף חוק מאז השבעת הכנסת עד להקמת הממשלה

זאב אלקין:  אז דווקא הממשלה הקודמת בשלב התהוותה לא חשבה, כשהיה לה רוב בכנסת, שזה נכון לבוא לכנסת ולקדם חקיקה

זאב אלקין:       אני הולך הלאה

זאב אלקין:  הכנסת ה-23, שם כן הוקמה ממשלה, ממשלת חילופין המפורסמת, בכנסת הזו חוקקה חבילת חוקים בנושא של קורונה כי הם באמת היו דחופים וזה מה שהוסבר

זאב אלקין:  אגב, כולם היו חקיקה ממשלתית לאור עוצמת המשבר ולא יכלו לחכות עד להקמת ממשלה

זאב אלקין:  חוקק רק חוק אחד בלבד שהוא הכרחי לעצם הקמת ממשלה וזה חוק ממשלת החילופין

זאב אלקין:  בלעדיו לא הייתה אפשרות להקים ממשלה ולכן החליטו שמקדמים אותו לפני

משה גפני: ראש ממשלה חלופי

זאב אלקין: של כל המנגנון הזה

זאב אלקין:  כן

זאב אלקין:  אגב, אדוני אז היה חבר קואליציה, אז הוא בוודאי זוכר את זה

זאב אלקין:  היית חבר קואליציה בכיר

ינון אזולאי: שניכם הייתם חברי קואליציה בכירים

זאב אלקין: בוודאי

זאב אלקין:  אני לא מתבייש באותן שנים שביליתי עם חבר הכנסת גפני בקואליציה אחת

זאב אלקין:  מקווה שגם הוא לא

זאב אלקין:       בכנסות ה-21 וה-22, כידוע לא הוקמה הממשלה במדינת ישראל, ולכן נאלצו לחוקק שם את חוק פיזור הכנסת וגם חוקי הבחירות הרלוונטיים

זאב אלקין:      בנוסף לזה, בשתי הכנסות האלה, בגלל שלא הוקמה ממשלה, נאלצו בכמה חוקים - או פג תוקף או שכבר הגיע שלב הפעלת החוק והמדינה לא הייתה מוכנה וכולי - לחוקק חקיקות טכניות של הארכת תוקף כפי שעושים במקרים האלה אבל בוודאי לא הייתה כל חקיקה מהותית

זאב אלקין:      בכנסת ה-20, בה כן הוקמה ממשלה – אדוני, כמוני, היינו חברים באותה קואליציה – חוקק חוק אחד בלבד שגם בלעדיו לא הייתה יכולת להקים ממשלה כי הוא התייחס למגבלת מספר השרים והממשלה שהייתה מוקמת הייתה יותר גדולה מהמגבלה הזאת בחוק ולכן חוקק חוק כדי להוריד את המגבלה

זאב אלקין:      בכנסת ה-19, כמה חוקים אדוני חושב שחוקקו בין השבעת הכנסת להקמת הממשלה?      

ינון אזולאי: לא הבנתי

ינון אזולאי:  אתה הולך עכשיו עד 1970? כמה אחורה אתה הולך? שנדע

זאב אלקין: בכנסת ה-19, אפס

זאב אלקין:  בכנסת ה-18, אפס

זאב אלקין:  בכנסת ה-17, אפס

זאב אלקין:  בכנסת ה-16, אפס

זאב אלקין:  בכנסת ה-15, אפס

זאב אלקין:  בכנסת ה-14, אפס חוקים

זאב אלקין:  בכנסת ה-13, אפס חוקים

זאב אלקין:  בכנסת ה-12, אפס חוקים

זאב אלקין:  בכנסת ה-11, אפס חוקים

זאב אלקין:  בכנסת ה-10, אפס חוקים

זאב אלקין:  בכנסת ה-9, אפס חוקים

זאב אלקין:  בכנסת ה-8 אכן חוקקה חבילה של חוקים והייתה הצדקה לגבי כולם

זאב אלקין:  הלכתי וקראתי את הפרוטוקול

זאב אלקין:  זה היה אחרי מלחמת יום כיפור והייתה שורה של סוגיות שנוצרו כצורך דחוף בגלל מלחמת יום כיפור ולכן הכנסת נאלצה טרם הקמת הממשלה לחוקק

משה גפני: הנושא ברור

זאב אלקין: אני יכול להמשיך אחורה

משה גפני: לא

משה גפני:  אל תמשיך

זאב אלקין: אבל אלה עובדות

קריאה: שמענו את זה אתמול

קריאה:  כל החברים שמעו

זאב אלקין: לא כולם שמעו

משה גפני: תגיד לעניין

זאב אלקין: זה מאוד לעניין

משה גפני: המסר ברור

זאב אלקין: אני הייתי מפציר ביושב ראש לא לשבור את המסורת הזאת

זאב אלקין:  חקיקה כזאת, אפשר להיות בעדה, אפשר להיות נגדה, תכף אני אומר משהו לגופו של עניין

משה גפני: אני בעד מסורת, במיוחד שיש שר לענייני מסורת

זאב אלקין: כן

זאב אלקין:  הוא יתחיל את הקדנציה שלו בפגיעה במסורת של הכנסת

ינון אזולאי: האמת, הרב גפני היה חייב את זה בקדנציה הזאת כי בפעם שעברה הם הרגו את המסורת

זאב אלקין: השאלה היחידה, חבר הכנסת אזולאי, אני בוודאי אעשה חפיפה עם סגן שר או שר פרוש בנושא של ירושלים למרגלות הר הבית, אבל אני תהיתי איפה אני אעשה חפיפה עם שר המסורת

זאב אלקין:  לא אני אלא מי יעשה חפיפה עם השר פרוס בנושא של מסורת ואיפה

ינון אזולאי: אנחנו מעדיפים שלא תעשה איתו חפיפה

ינון אזולאי:  לך תדע לאן הוא יגיע

ינון אזולאי:  עזוב

זאב אלקין: אני חוזר לנושא הדיון

זאב אלקין:  קודם כל, בנושא הראשון, במסגרת תפקידי כשר מקשר, עכשיו ברצינות, הייתי רוצה להפציר גם ביושב ראש וגם בחברי הכנסת לא לשבור את המסורת הזאת שבתקופה שבין כינון הכנסת לבין כינון הממשלה לא מחוקקים אלא רק בעניינים שבלעדיהם אי אפשר להקים ממשלה או לחילופין דברים טכניים של פג תוקף ודברים מהסוג הזה כי בסופו של דבר ייפתח פה פרץ שהוא יהיה למעשה פתח להרבה דברים אחרים בכנסות הבאות

זאב אלקין:      אגב, אם חוקים אחרים שאני חושב שגם איתם אפשר לחכות, הם עוד איכשהו קשורים לתהליך הקמת הממשלה, החוק הזה בוודאי שלא

זאב אלקין:  לכן יש כאן פתיחת תקדים שאף אחד מאיתנו לא יודע היכן זה יפגוש אותו בפעם הבאה ובאיזה צד הוא יהיה, קואליציה, אופוזיציה, רוב, מיעוט ומה יהיו ההשלכות שברגע שייקבע שמחוקקים בכנסת ככל הבא ליד בכל נושא כשעוד לא התהווה מי הוא הרוב ומי היא הקואליציה ואין הגנה של חוקים קואליציוניים

זאב אלקין:      נקודה שנייה שאני רוצה להעיר עליה היא האכסניה

זאב אלקין:  אני מאוד מאוד מכבד את אדוני ומאוד מאוד מכבד את ועדת הכספים אבל עצם העובדה שנאלצו להחליף יועץ משפטי לצורך הדיון הזה

רם בן ברק: לא החליפו

זאב אלקין: הביאו את ארבל ולא ייעוץ משפטי של ועדת הכספים

זאב אלקין:  אדוני מכיר כמוני ויודע שוועדת כספים מעולם לא עסקה בענייני הכנסת

זאב אלקין:  לא זכור לי תקדימים כאלה

משה גפני: אבל שבאה יועצת משפטית מכובדת כזאת? צריך לברך על כך

זאב אלקין: כולנו אוהבים את ארבל

ינון אזולאי: הוא אומר שאם אתה לא מכבד אותו, לפחות תכבד את היועצת המשפטית

זאב אלקין: תאמין לי, חבר הכנסת אזולאי, כמות שעות עבודה משותפות שיש לי עם היועצת המשפטית של ועדת הכנסת עוד בשבתי כיושב ראש ועדת הכנסת, אני מאוד מאוד מכבד אותה

שלום דנינו: אלקין, מה הבעיה לפתוח במסורת חדשה של לנקות את כל החוקים המבישים שחוקקו? הלוואי וזה יהיה מכנסת לכנסת

שרן השכל: מה שמביש בתיקון הצעת החוק הוא הסיבה לשמה הוא מחוקק

שרן השכל:  המטרה היא שנתניהו יחזיק אתכם ככה עם רצועה קצרה

שלום דנינו: מה אכפת לכם מנתניהו? חוקקתם חוק בושה

שלום דנינו:  למה אתם נגד הדמוקרטיה?      

שרן השכל: ממה אתם פוחדים?     

שלום דנינו: לפתות ארבעה חברי כנסת, זאת לא בושה?     

שרן השכל: ממה אתם פוחדים? הוא פשוט פוחד

שרן השכל:  זה חוק שנתניהו פוחד ממך ומכל חברי הליכוד

שרן השכל:  תביאו את זה אחרי, למה עכשיו? למה בצורה עקומה כזאת לפני הצבעת הממשלה?         

ניסים ואטורי: אם הייתם בליכוד, הייתם מצביעים איתנו

משה גפני: חבר הכנסת ואטורי, באמצעותך אני רוצה להגיד לכולם

משה גפני:  החוק הזה הוא חוק נורא פשוט

משה גפני:  הוא חוק שרוצה להחזיר את המצב לקדמותו, למה שהיה קודם

משה גפני:  האופוזיציה עושה את זה בכוונה

משה גפני:  מה הוא מציע עכשיו? אני מכיר את השר אלקין

משה גפני:  הוא בחור מאוד מוכשר

משה גפני:  הוא הלך ובדק את כל מה שנעשה

משה גפני:  הוא לא יכול להגיד שום דבר ולכן הוא אומר שלא עשו דבר כזה ובמיוחד מה פתאום מביאים את זה לוועדת הכספים והוא מחכה שחברי כנסת מהקואליציה יתווכחו איתו

משה גפני:  הוא רוצה פשוט למשוך זמן

משה גפני:  אני מבקש מחברי הקואליציה לא להתווכח

משה גפני:  החוק פשוט וצריך להצביע עליו

פנינה תמנו: הנה, אתה רואה, זה מתחיל בחוק כזה ואחר כך אומרים לכם לא להתווכח ואתה פועל נגד עצמך

פנינה תמנו:  אתה פועל נגד עצמך ברגע שאתה מציע את התיקון הזה

זאב אלקין: אני אביא דוגמה

זאב אלקין:  נשאלתי כאן מה הבעיה שבתקופה הזאת בין כינון הכנסת לבין כינון ממשלה מחוקקים, ואני אסביר

שלום דנינו: לא זה מה ששאלתי

זאב אלקין: זה מה ששאלת

זאב אלקין:  אמרת מה הבעיה לפתוח מסורת חדשה

שלום דנינו: לא

שלום דנינו:  אמרתי למה לא לפתוח מסורת

זאב אלקין: אני מסביר

שלום דנינו: שום דבר ממה שהיה לא קדוש, בטח לא החוקים האנטי דמוקרטיים

זאב אלקין: נער הייתי וגם זקנתי ושימשתי לא מעט שנים בבית הזה, אני אגיד לך מה יכול לקרות

זאב אלקין:  הרי התקופה הזאת בין כינון הכנסת לכינון ממשלה היא לפעמים תקופה של אי בהירות

זאב אלקין:  למשל, הפעם היה ברור מי הקואליציה, מ-64

זאב אלקין:  (היו"ר ניסים ואטורי)     

זאב אלקין: חבר הכנסת לעתיד פינדרוס יצא וחבל כי היה כדאי לא לשמוע

זאב אלקין:  הרבה פעמים בתקופה הזאת יש אי בהירות

זאב אלקין:  עוד לא יודעים מה תהיה הקואליציה המתהווה

זאב אלקין:  תאמין לי, כבר הייתי במצבים כאלה גם עם בנימין נתניהו כראש ממשלה מיועד, גם כנציג של במשא ומתן, התחלנו משא ומתן עם קואליציה א' ובסוף הקמנו קואליציה ב'

זאב אלקין:  קורה

זאב אלקין:  במצב כזה של חוסר בהירות, לפעמים יכולים להיווצר קואליציות אד-הוק, למשל, מפלגות גדולות שהחליטו ללכת על הראש של מפלגות קטנות בנושא של אחוז חסימה, בכל מיני נושאים אחרים

זאב אלקין:  כשיש קואליציה, יש הגנה כי יש כללים, יש הסכמים קואליציוניים, כל אחד מגן על עצמו

זאב אלקין:      במצב שאין קואליציה ואין הגנה, יכולים להגיד שתי מפלגות גדולות שיש הזדמנות פז, עכשיו נשנה את אחוז החסימה לבחירות הבאות כך שחצי מהמפלגות האחרות בכנסת בכלל לא יוכלו להיכנס בפעם הבאה

זאב אלקין:  ברגע שיקימו קואליציה, כבר אי אפשר לעשות את זה כי הקטנות מגנות על עצמן בהסכם קואליציוני

זאב אלקין:  כאן אפשר

זאב אלקין:  יכולים לעשות כל מיני שינויים

זאב אלקין:  אתה אף פעם לא יודע אם אתה למעלה או למטה, האם אתה ברוב או האם אתה במיעוט

זאב אלקין:  יכולים למשל לחוקק שלמועמד מסוים אסור להרכיב ממשלה בגלל הליך משפטי שיש לו כי במקרה יש 61 חברי כנסת שיתמכו בחוק הזה

זאב אלקין:  יכול לקרות

זאב אלקין:       לכן בסופו של דבר לא הייתי ממליץ לאף אחד לשבור מסורות

זאב אלקין:  לא במקרה הן כאלה

זאב אלקין:  הרי אנחנו כנסת 25, עברו כאן 24 כנסות, ולא במקרה זאת הייתה המסורת

זאב אלקין:  יכולה להיות חקיקה בתקופה הזאת שאחר כך כל צד שחשב שהוא פותח ושובר את המסורת הזאת ופותח מסורת חדשה, יכול אחר כך להגיד בכייה לדורות, אני זה שנפגעתי מזה בכנסת שאחרי

זאב אלקין:       זאת הערה אחת מאוד חשובה בעיניי להליך החקיקה בנושא הזה

זאב אלקין:      עכשיו לגופו של עניין, לגופו של החוק

זאב אלקין:  קודם כל, המספר של ארבע לא נולד במקרה

זאב אלקין:  הרי ארבע זה היקף המינימלי של הסיעה בכנסת לפי אחוז החסימה הקיים היום

זאב אלקין:  לכן זה מה שהיה ביסוד הרציונל שלה חקיקה

זאב אלקין:  אמרו שמה שמספיק כדי להיות סיעה, כדי להיבחר, הוא מספיק כדי להיות סיעה גם בתופעות של פיצול סיעה

זאב אלקין:  זה דבר אחד של ההתפלגות ולא פרישה

זאב אלקין:      הדבר השני

זאב אלקין:  נאמר כאן שזאת המצאה של הממשלה היוצאת

זאב אלקין:  אני רוצה לחלוק אתכם היסטוריה וארבל דווקא ציינה את זה

זאב אלקין:  היוזמה הראשונה מהסוג הזה, מי שיזם אותה היה בנימין נתניהו

זאב אלקין:  זה היה בשנת 2009

זאב אלקין:  הייתי שם כיושב ראש קואליציה ואני זוכר מי בא אלי עם הרעיון

זאב אלקין:  בא בנימין נתניהו כראש ממשלה ויזם רעיון להקטין לסיעות הגדולות את השליש הנדרש בחוק למספר יותר קטן

זאב אלקין:  היה דיון איזה מספר – ארבע, חמש, שש, שבע – היה דין ודברים בין השאר גם עם יושב ראש הכנסת דאז שמאוד לא אהב את החקיקה הזאת

ניסים ואטורי: אתה לא יכול להאשים את נתניהו כי אתה היית היועץ הצמוד שלו

ניסים ואטורי:  אמרו תמיד שאתה האיש החכם, אתה המוח מאחורי כל המהלכים

זאב אלקין: דווקא בגלל שהייתי שם, בסופו של דבר אני זוכר מה קרה

זאב אלקין:  אני אומר לך שנתניהו יזם את החקיקה הזאת

זאב אלקין:  אגב, היו תקופות שיושב ראש כנסת מהליכוד היה יכול להיות עצמאי ואפילו ניסה לחסום בתקופה מסוימת

זאב אלקין:  בסופו של דבר היא חוקקה

זאב אלקין:  לאחר מכן מכל מיני סיבות נתניהו חשש מהחקיקה הזאת, אז הוא גם זה שיזם את הביטול שלה

זאב אלקין:  זאת אומרת, הדברים כאן מתחלפים

זאב אלקין:  אני מציע לכם להיות זהירים כשאתם מדברים נגד המספר הזה, ארבע

זאב אלקין:  למה? כי נער הייתי וגם זקנתי

זאב אלקין:  יכול לבוא בנימין נתניהו בעוד חצי שנה ולומר, תקשיבו, יש לי על הכוונת ארבעה חברי כנסת מ-יש עתיד, תריצו לי דחוף חקיקה על יכולת של ארבעה להתפצל וכולכם תתייצבו כאן בכנסת ותסבירו למה ארבע הוא מספר קדוש

פנינה תמנו: השר אלקין, אתה פספסת משהו חשוב

פנינה תמנו:  חבר הכנסת ואטורי אמר שאתה היית המוח של נתניהו

פנינה תמנו:  אמרתי, המוח הלך, בגלל זה יש חוקים כאלה מגיעים לשולחן הזה

ניסים ואטורי: לא אמרתי המוח

ניסים ואטורי:  המוח הקרימינלי

ניסים ואטורי:  החוק המיותר הזה של ארבעה, אתם הבאתם אותו

זאב אלקין: אני מסביר שלמדנו

ניסים ואטורי: מה למדת?     

זאב אלקין: מהפטנט ומהמודל שבנימין נתניהו קבע ב-2009

מיכאל ביטון: עשינו לו הנחה

מיכאל ביטון:  הוא רצה 7 ואמרנו לו 4

זאב אלקין: זה היה המודל

זאב אלקין:  תצביעו בעד, תצביעו נגד, אני מבין הכול אבל כשאתם נואמים בלהט נגד 4, תיזהרו כי בחקיקה כזאת בעוד חצי שנה תביאו חוק שהוא יגיד 4 או 3

זאב אלקין:  אגב, כשחוקקו 7, התברר שזה לא מספיק למטרה שנתניהו חוקק, הוא הצטער ואמר אולי נקטין ל-6 אבל היה כבר מאוחר

זאב אלקין:  זאת כבר היסטוריה אחרת

זאב אלקין:      עושים עוול גדול לשאול מופז כי הוא לא היה אחד מהשבעה המיועדים ולא אחד מהשישה שכן נמצאו בסוף אבל בגלל שחוקקו שבעה ולא שישה ונמצאו רק שישה, בסוף היו צריכים לחכות להתפלגות של סיעת קדימה

זאב אלקין:  היו דברים מעולם

זאב אלקין:       אני אומר לכם למה אני אומר את כל זה ומשתף אתכם בהיסטוריה

זאב אלקין:  אגב, היה שלב בהיסטוריה שארבע היה מספר רלוונטי לליכוד כשהליכוד קיבל 12 מנדטים בשנת 2006

זאב אלקין:  דווקא נמצאו ארבעה שחשבו לעזוב

זאב אלקין:  הם היו שליש, אז לא היו צריכים לתקן עבורם חוק

זאב אלקין:  שמותיהם שמורים במערכת

זאב אלקין:  ראש הממשלה דאז אהוד אולמרט, כששמע את השמות, על אחד מהשמות הטיל וטו ולכן ההתפלגות הזאת לא נעשתה במסגרת השליש

זאב אלקין:  לא אחשוף כאן את השמות

זאב אלקין:       בסופו של דבר היות ומדובר כאן בדברים מורכבים שאתה אף פעם לא יודע פוליטית מה נוח לך - כי יכול להיות שמה שאתה חושב שנוח לך היום, בעוד חודש נוח לך הפוך - הייתי ממליץ לכולכם שתקימו ממשלה, תעשו חושבים אם אתם רוצים לשנות את החקיקה הזאת ואז תבואו לכנסת ותשנו כדי שלא תתבזו שלפני הקמת ממשלה אתם משנים אותה לכיוון אחד וחודש אחרי הקמת ממשלה תשנו אותה לכיוון שני

זאב אלקין:      זאת ההמלצה שלי

זאב אלקין:  תודה רבה אדוני היושב ראש

זאב אלקין:      אני עוד אשמח לחזור ולקחת חלק בדיון אבל יושב ראש הכנסת מבקש שאני אבוא אליו

ניסים ואטורי: אתה לימדת אותי שה-דנא שלנו הוא ללכת אחרי המנהיג ולכן אנחנו הולכים אחרי המנהיג

ניסים ואטורי:  אתה עשית את זה

ניסים ואטורי:  תודה רבה לך

ניסים ואטורי:       חברת הכנסת יסמין פרידמן

ניסים ואטורי:  לא נמצאת

רם בן ברק: היא תחזור עוד דקה

ניסים ואטורי: נכניס אותה לתור

ניסים ואטורי:  יש כאן כ-20 דוברים

רם בן ברק: יש שלוש ועדות במקביל ולכן מותר להיכנס ולצאת ולקבל את זכות הדיבור שלה

ניסים ואטורי: בסדר

ניסים ואטורי:  אל תהיה בלחץ

ניסים ואטורי:  לא כל דבר הוא מריבה

רם בן ברק: לא

רם בן ברק:  אני רק מסביר לך

ניסים ואטורי: אתה לא מכיר אותי מספיק טוב

רם בן ברק: אתה יושב ראש חדש

רם בן ברק:  אם יש ועדות במקביל, אפשר לצאת ולהיכנס

סימון דוידסון: תודה רבה אדוני היושב ראש

סימון דוידסון:  חבל לי מאוד שהרב גפני לא נמצא כאן

ניסים ואטורי: אני לא מוסמך לרב, אבל אתה יכול לדבר

סימון דוידסון: הייתי שואל את הרב שאני כל כך מעריך אותו האם באמת, באמת, באמת הוועדה שלו, ועדת הכספים, היא הוועדה שצריכה לדון בחוק הזה

סימון דוידסון:  הרי גם כשהעברנו אותו בקדנציה הקודמת, הוא לא עבר בוועדת הכספים אלא הוא עבר סדרה מסודרת של דיונים בוועדת החוקה

סימון דוידסון:  היועצת המשפטית מודעת ויודעת את זה

סימון דוידסון:  כאן אני מרגיש זלזול

סימון דוידסון:  בכלל, בימים האחרונים אני מרגיש זלזול מטורף בכנסת ישראל

סימון דוידסון:  מעבירים בבהילות, בלחץ, בפחד ארבעה חוקים

סימון דוידסון:  באמת, אני לא מבין

סימון דוידסון:  עד כדי כך ביבי הפך להיות חלש? עד כדי כך מפחדים מהחברים העתידים שלכם בקואליציה? הרי הפחד האדיר של בנימין נתניהו הוא שארבעה חברי כנסת שלו, מהבית שלו, מהליכוד, מהבית שלך, יעברו למקום אחר או יקימו סיעה ויעבדו באופן עצמאי

סימון דוידסון:  אני מבין אותו

סימון דוידסון:  אני מבין את הפחד הזה, למה? כי בסוף אף אחד לא מאמין לו

סימון דוידסון:  החברים שלו מהבית, אלה שנבחרו בליכוד, לא מאמינים למילה שיוצאת מהפה שלו

סימון דוידסון:  זה דבר שגם אתם בחרי ליכוד, אני לא מבין איך אף אחד לא אומר מילה, אף אחד לא מצייץ, הכול זה המנהיג ומה שהמנהיג אומר אנחנו מורידים את הראש ועושים הכול לפי דבריו

סימון דוידסון:      בסוף זה לא רק חברי הליכוד

סימון דוידסון:  בסוף מדובר על עוד מפלגות

ניסים ואטורי: השר אלקין יצא מכאן אבל זה כמו שח

ניסים ואטורי:  הוא מכיר את זה

ניסים ואטורי:  אתם מנסים להרוג את המלך ואנחנו שומרים עליו

ניסים ואטורי:  זה המשחק

ניסים ואטורי:  אין מה לעשות

סימון דוידסון: אתם שומרים עליו

סימון דוידסון:  הבנתי

קריאה: המלך? חבל שהוא לא שומר עליכם

סימון דוידסון: חבל שאני לא מקליט חברי כנסת, מה שהם אומרים מאחורי הקלעים

סימון דוידסון:              אדוני היושב ראש, אם החוק הזה כל כך חשוב ואתם רוצים להעביר אותו, יש דרך להעביר חוקים במדינת ישראל

ניסים ואטורי: לפי הייעוץ המשפטי זה בסדר גמור להעביר את החוק הזה

סימון דוידסון: אני שומע מה אתה אומר אבל גם אתה לא מאמין למה שאתה אומר כי בסוף כשמעבירים חוקים, צריכה להיות דרך להעביר את החוקים

סימון דוידסון:  גם אנחנו בקואליציה הקודמת העברנו חוקים אבל עבדנו עליהם שעות, ימים ולילות, יחד עם המון פיליבסטרים והמון דיונים יחד עם חברי הכנסת מהליכוד אבל עשינו את זה בדרך הישרה, בדרך שהמחוקק מבקש להעביר את החוקים האלה

סימון דוידסון:  הרי ארבעה חברי כנסת, בסוף זאת סיעה

סימון דוידסון:  גם מפלגת העבודה היא עם ארבעה חברי כנסת

סימון דוידסון:  אז מה, זה לא בסדר בצד אחד? אם יש ארבעה חברי כנסת שחושבים שהדרך – ואני יודע שיש כאלה וגם אתם יודעים שיש כאלה, לכן הפחד הגדול של בנימין נתניהו להעביר את החוק הזה לפני שקמה הממשלה - כי יהיו ארבעה חברי כנסת שיתהפכו על המנהיג הנערץ שלכם, מיסטר לחיץ, החלשלוש ביבי נתניהו, שאתם מגדירים אותו כאדם שהוא כל יכול, אבל הארבעה האלה מבינים שכל מה שאתם עושים, כל התפירה המטורפת הזאת של התיקים, של פירוק המשרדים, של חוק בן גביר, של חוק דרעי, הם דברים הזויים למדינת ישראל, דברים שיפגעו בדמוקרטיה ובאזרחים של מדינת ישראל

סימון דוידסון:      מאוד ברור לי שזה יבוא אליכם כבומרנג, ולמה? כי גם האזרחים שבחרו ליכוד מיום ליום מבינים שמה שנעשה כאן הוא פסול והוא עקום

סימון דוידסון:  אתם נסחטים, דורשים מכם חלקים מתיקים, יושבת כאן שרת החינוך המדהימה יפעת שאשא ביטון שעשתה כאן דיון שלם בנושא הזה, על מה שאתם עושים למערכת החינוך דבר שיפגע בילדים שלנו ובנכדים שלנו

ינון אזולאי: אתם פגעתם בילדים שלנו בתוכנית גפן

ינון אזולאי:  יושבת כאן שרת החינוך

ינון אזולאי:  לילדים החרדים שלנו לא נתתם בתוכנית גפן

ינון אזולאי:  אתם פגעתם ושרת החינוך שיושבת כאן יודעת את זה

ינון אזולאי:  עם כל הכבוד, אל תטיף לנו מוסר

יפעת שאשא ביטון: הממלכתי חרדי מקבל

יפעת שאשא ביטון:  מי שרוצה להיות מוכר שאינו רשמי, לא תחת פיקוח, יקבל בהתאם לחוק

ינון אזולאי: רשת החינוך שלנו לא צריכה לקבל את מה שמגיע להם? זרקתם אותם

ינון אזולאי:  הייתם שותפים למריצה של אביגדור ליברמן ואני מתפלא עליך כשרת חינוך שיודעת מה זה פריפריה, יודעת אולי גם מה זאת מסורת, מה שהוא לא יודע, ואת נתת יד לדבר הזה

יסמין פרידמן: היושב ראש, כמה זה רלוונטי לדיון?     

ניסים ואטורי: נכון, לא רלוונטי לדיון

ניסים ואטורי:  אני מבקש לא לענות

שלום דנינו: כאילו מה שאתם אומרים קשור לדיון

סימון דוידסון: גברתי היועצת המשפטית, אמרת קודם משפט שהוא חקוק

סימון דוידסון:  למנוע הסכמים למעבר בין מפלגות, זאת אומרת, הסכמים שנעשים לפני המעבר ואנחנו כאן עדים, כולם, וכולם יודעים את זה וזה שקוף, שכל מה שנעשה עם גברת סילמן, גברת קואליציוש, הדבר הזה נעשה לפני שהיא עברה צד

סימון דוידסון:  סגרו איתה דיל

סימון דוידסון:  הדבר הזה זועק לשמים ואף אחד לא מדבר על זה

סימון דוידסון:  עבר מתחת לשולחן אבל את אמרת את המשפט הזה והמשפט הזה, כל חבר כנסת צריך להבין אותו

סימון דוידסון:  נעשה כאן דבר שהוא לא חוקי והדבר הזה היה חלק מהפלת הממשלה ועכשיו אותה גברת בצד השני

סימון דוידסון:  באופן אישי אני מאחל לה הצלחה אבל הדבר הזה זועק לשמים

רם בן ברק: והיא גם תהיה שרה להבדיל מחברי כנסת ותיקים בליכוד

סימון דוידסון: ברור שהיא תהיה שרה

סימון דוידסון:  חכה

סימון דוידסון:  עוד לא התחילה המחאה בתוך הליכוד

קריאה: היא תהיה שרה במשרד הבריאות

סימון דוידסון: תעשו את זה כמו שצריך

סימון דוידסון:  תעבירו את הדיון לוועדת חוקה, נקיים דיון מעמיק בנושא הזה ונעביר חוק כמו שצריך במדינת ישראל ולא בגניבה, בחטף, בבהילות, בלחץ, בפחד בגלל שמיסטר חלשלוש – אני קורא לו לחיצי – רוצה להעביר את החוק הזה

אלון שוסטר: אני דווקא רוצה להגן על זכותו של נתניהו להקים ממשלה

אלון שוסטר:  הרי מה אנחנו טוענים כאן? בפעם הקודמת טענו, אתמול, שהחוקים האל הלא נחוצים כדי להקים ממשלה אבל ממה שאני מבין, מתוך הדברים שנאמרים ומתוך הדברים שלא נאמרים, יש כאן חשש להגיד את האמת

אלון שוסטר:      כדאי שבינינו נדבר אמת

אלון שוסטר:  אנחנו מדברים אמת בחדרי חדרים, בפרסה, רק בתקשורת וכאן לא אומרים את האמת

אלון שוסטר:  למה? מה קרה? נתניהו לא יכול להקים ממשלה בלי החוקים שלכאורה מה להם ולפרק הזמן בו אנחנו נמצאים

אלון שוסטר:  הרי ברור שהממשלות בעבר, בין אם אוהבים את זה או לא, ברור שכדי להקים את הממשלה, הסטרוקטורה של הממשלה הייתה רלוונטית, הייתה ממין העניין

אלון שוסטר:  התנגדנו, חלקכם התנגד וכולי, אבל ממשלת אחדות או ממשלה דו-ראשית או ממשלת חילופין, היה צריך לקבוע את הסטרוקטורה, או אם יש קורונה, מלחמה או משהו אחר

אלון שוסטר:  אבל כאן לא

אלון שוסטר:  כאן ראש ממשלה לא יכול להקים משום ששותפיו אוחזים אותו באיברים פוליטיים רגישים ולא מאפשרים לו

אלון שוסטר:  לתת בידי בן גביר את פלוגות מג"ב ואיזשהן כותרות שברגעים אלה אנחנו מדברים עליהן בוועדה אחרת, שבעצם לא משנות דבר וחצי דבר - ואגב, אם הן משנות, לטעמי הן נותנות כוח עצום למפכ"ל, כמו שצריך, אסרטיבי, לעקוף את השר על ידי כך שהוא עושה אובר רולינג בממשלה – אבל דיון שבוודאי אין לו שום צורך להתקיים בזמן הזה, רק כדי שאותו פירומן יוכל להתגייס למכבה אש

אלון שוסטר:  זה בערך מה שאנחנו עושים וישמור אותנו האלוהים או אללה או השילוש הקדוש ממה שיתרחש כאשר אנחנו נותנים בידיו, דווקא בידיו את השליטה על ביטחון הפנים שלנו

אלון שוסטר:      באותה צורה לא יכול נתניהו – זאת אמת ואתם צריכים להגיד – אלא לפרק את שדרת הפיקוד בפיקוד מרכז בצה"ל ולפרק את משרד הביטחון לגורמים

אלון שוסטר:  יהיה שר ביטחון בתואר שהוא יוכל להתעסק עם אירן אבל הוא לא יוכל להתעסק עם איו"ש

אלון שוסטר:  הוא יוכל להתעסק אבל הוא יצטרך לתאם את זה עם אותו בן גביר, עם הצבא הפרטי שלו – אגב, אנשים מעולים, אנשי מקצוע פנטסטיים במג"ב – וכמובן מה שכבוד השר במשרד, שהוא לא כפוף לשר, הוא מתאם איתו

אלון שוסטר:  הוא צריך לקבל אישור מראש הממשלה אבל לא מהשר שהוא נמצא בו

אלון שוסטר:  ישב כאן קודם חבר הכנסת ביטון שהיה שר במשרד הביטחון אבל כפוף לחלוטין לשר הביטחון, מקבל משימות, מבצע כמו שאני מבצע היום

אלון שוסטר:      אם כן, כדי לענות על הדרישות של סמוטריץ' שבפועל מבקש לספח, לספח בפועל את איו"ש או לפחות את שטחי C, זאת המשימה, הוא מפרק את שדרת הפיקוד, את המבנה הארגוני, פוגע בכושר המבצעי שלנו להגן על אזרחים, גם ישראלים, גם פלשתינים, ובפועל יפגע בדמותה המוסרית של מדינת ישראל וגם בייחוד שלה, בנכסיות של מדינת ישראל בעמים ואנחנו צפויים להמשיך

אלון שוסטר:  גם כאן יש לנו חשש שנובע מהשבועיים-שלושה הקרובים בהם צריך לכונן ממשלה וללא החוק הזה יש חשש שמא הממורמרים יתפלגו מהליכוד

אלון שוסטר:      אלה הדברים ובכך אנחנו כרגע עוסקים

אלון שוסטר:  אני מציע לשים את הדברים על השולחן

אלון שוסטר:  הרוב הוא רוב שנתון בידי חברינו בקואליציה המסתמנת

אלון שוסטר:  אנחנו מקבלים בהכנעה אבל לא בכניעה את החלטת הרוב

אלון שוסטר:  אנחנו נמשיך לשים על השולחן את האמת ואני מאוד מקווה שגם נצליח לשכנע, לפחות את חלקכם, לפחות חלק מהזמן לעשות את הדברים הנכונים למען מדינת ישראל

אלון שוסטר:  אגב, אנחנו נתמוך בהם

אלון שוסטר:  לא נוכל להסכים לפירוקם של משרדי ממשלה רק כדי לחלות את פניהם של שותפים פוטנציאליים בצורה כל כך קיצונית

אלון שוסטר:      (היו"ר משה גפני)     

משה גפני: תודה רבה

משה גפני:  חברת הכנסת יסמין פרידמן

יסמין פרידמן: תודה שחזרתם אלי

יסמין פרידמן:  חבר הכנסת גפני, השרה פנינה תמנו צריכה לצאת

יסמין פרידמן:  אפשר לתת לה לדבר קודם?     

משה גפני: כן

פנינה תמנו: האמת שאני יוצאת מכאן לניחום אבלים של משפחת מזרחי

פנינה תמנו:  יש קצת קשר לנושא הזה

פנינה תמנו:  הוא היה לוחם נגד השחיתות וכולנו באמת משתתפים בצער המשפחה

פנינה תמנו:      לענייננו

פנינה תמנו:  אני חייבת לומר שכאשר אני מסתכלת עלה חוק הזה ובכלל על תכלית ההשתלשלות החקיקתית וגם התקנונית - וקודם עמדה על כך היועצת המשפטית ארבל- יש שתי מטרות

פנינה תמנו:  שתי מטרות ושני ערכים שמתנגשים זה בזה

פנינה תמנו:  האחד, הנאמנות לסיעה שזה לא מתוך קידוש הסיעה כמו שיטת הבחירות במדינת ישראל שהיא על פי מפלגות ובאמת אנחנו כן רואים צורך לשמור על מסגרת ושלא יהיו אי אילו תופעות כמו כלנתריזם לצד חופש הפעולה של חברי כנסת

פנינה תמנו:  כל זה בתוך המסגרת החשובה של להגביר את הדמוקרטיה הישראלית בבית הזה

פנינה תמנו:       אני אומר לכם שמי שלא מבין את ההשתלשלות של הפוליטיקה הישראלית או התמורות שחלות בה ומה שקורה בבית הזה, בוודאי שיתנגד כחבר כנסת, ואמרתי קודם שאתה בסוף מתנגד כלפי עצמך לתיקון שאנחנו הבאנו

פנינה תמנו:  ממשלה שבטוחה בעצמה העבירה חוק

פנינה תמנו:  אנחנו העברנו חוק שארבעה חברי כנסת יוכלו להתפלג

פנינה תמנו:  למה? כי אנחנו היינו בטוחים בעצמנו

פנינה תמנו:  אבל כאן יש את הפאניקה והבהלה של הממשלה הנכנסת

פנינה תמנו:  גם אמרתי קודם שאמנם - חצי הלצה, חצי הומור - לכו תדעו מי עכשיו הארבעה שבזמן שאתם מנסים להעביר את החוק הזה זוממים להתפלג

פנינה תמנו:  אם באמת ננתח את מה שעומד לפנינו, אתם לא התייחסתם לנושא פרישה – וארבל, תקני אותי אם אני טועה – אלא לעניין ההתפלגות

פנינה תמנו:       כל הסיפור של כלנתריזם הוא יותר בתחומי הפרישה כאשר מדובר באינדיבידואל, אבל דווקא כשאנחנו מדברים על ארבעה חברי כנסת שיוכלו להתפלג, אנחנו שמים בצד את עניין טובות ההנאה שאתם בכלל לא מתייחסים אליו כי זה הפך להיות איזה שיטה ודרך פוליטית קבועה ונהוגה במפלגת הליכוד כלפי האחרים

פנינה תמנו:  אבל דווקא ההתפלגות אמורה לחזק את חברי הכנסת במצב עניינים שבו ארבעה חברי כנסת רואים לנכון מבחינה אידיאולוגית לפרוש

פנינה תמנו:      אני אומרת לכם שבסופו של דבר בהתנגשות בין שני הערכים האלה צריך גם להגביר את היכולת של חברי כנסת ואת עצמאותם ללכת אחרי האידיאולוגיה שלהם

פנינה תמנו:  לכן לא הייתי מקלה ראש בזה שבאים ואומרים שזה חוק גרוע ובאים בחופזה לתקן את הדבר הזה, בטח בתמורות שאמרתי שחלות בפוליטיקה הישראלית

פנינה תמנו:      אני יודעת ואטורי שהתכוונת למשחק שח אבל אתה אומר שאנחנו הולכים אחרי המלך

פנינה תמנו:  אנחנו לא באנו לשרת מלכים

פנינה תמנו:  בואו נתעשת על עצמנו

פנינה תמנו:  אנחנו משרתי ציבור ואם באנו לשרת ציבור, אנחנו צריכים להגביר גם את היכולת הדמוקרטית בבית הזה במקום שאנחנו רואים שראשי מפלגות – אגב, מעל הראש שלכם, כל חברי הכנסת, מעל הראש של 64 חברי כנסת בקואליציה המסתמנת פחות ראשי המפלגות – אתם תראו שמעל הראש שלכם עושים הסכמים שבכלל לא עוסקים בבעיות העמוקות של החברה הישראלית ובנושאים של יום כאלה שמפריעים לחברה האזרחית

פנינה תמנו:  לכן הבהלה והפאניקה שלכם מובנת

פנינה תמנו:  היא מובנת לכולנו

פנינה תמנו:  אתם מבינים שזה תרחיש שיכול לקרות מחר

פנינה תמנו:  זה לא תרחיש שאתם חושבים שהוא יקרה בעתיד

משה גפני: לכן צריך לחוקק את החוק עכשיו

פנינה תמנו: לפחות אתה מודה

פנינה תמנו:  אתם לא רואים את זה בראייה לדורות

פנינה תמנו:  אתם לא אומרים בואו נדאג לתקנון הכנסת שיהיה סדר בבית הזה

פנינה תמנו:  אתם אומרים: אנחנו בסכנה אמיתית והקואליציה הזאת שברירית

פנינה תמנו:  כך יוכלו לשלוט בכם יפה יפה

פנינה תמנו:  תודה

משה גפני: תודה רבה

משה גפני:  יסמין פרידמן

יסמין פרידמן: תודה אדוני היושב ראש

יסמין פרידמן:  אני חייבת לציין

יסמין פרידמן:  אתמול היינו כאן עד השעות הקטנות של הלילה ובאיזשהו שלב הרגשתי שאני בטלנובלה

יסמין פרידמן:  כאילו אנחנו בערוץ ויוה

יסמין פרידמן:  אני עוברת מוועדה לוועדה ובעצם אנחנו מבינים שכל החקיקה הזאת וכל מה שאנחנו דנים בו אלה הצעות אי אמון בממשלה

יסמין פרידמן:  למה? אנחנו דנים בחוק דרעי כי דרעי חושש שבסוף לא ימנו אותו לשר

משה גפני: יש כאן כמה חוקים שעומדים על סדר היום אבל אנחנו עוסקים רק בחוק הזה

יסמין פרידמן: אני מבינה אבל זה חלק ממכלול של ארבעה חוקים שאצים רצים לאשר אותם לפני הקמת הממשלה

יסמין פרידמן:  חוק טוב או לא טוב, בעיניי אפשר להשאיר אותו

יסמין פרידמן:  אם מספיקים ארבעה חברי כנסת כדי להקים סיעה, מספיקים ארבעה חברי כנסת כדי להתפצל

יסמין פרידמן:  יכול להיות שדרוש כאן דיון מעמיק, יכול להיות, אבל אני שואלת למה אנחנו מנסים לאשר אותו לפני הקמת הממשלה

משה גפני: אבל זה כבר נאמר

יסמין פרידמן: אני יודעת אבל מה לעשות, גם אני צריכה להגיד את זה

יסמין פרידמן:  זאת דעתי

יסמין פרידמן:  אני מחזקת את חבר הכנסת דוידסון

יסמין פרידמן:       אני חושבת שצריך לשקול את זה שוב, לחכות להקמת הממשלה ואז לדון בזה מחדש

משה גפני: תודה רבה

משה גפני:  השרה יפעת שאשא ביטון

יפעת שאשא ביטון: תודה רבה אדוני היושב ראש

יפעת שאשא ביטון:  אני מוכרחה לומר שאני לא אתווכח עם המהות של החוק

יפעת שאשא ביטון:  אתם נבחרתם, ככל שתקימו קואליציה, תוכלו בעצם להנהיג את המדינה לפי ראות עיניכם

יפעת שאשא ביטון:  אנחנו נהיה כאן כדי לומר את דברינו

יפעת שאשא ביטון:      אבל אני חושבת שאם אנחנו בודקים לגופו של עניין, אנחנו מבינים שהלחץ לחוקק את זה לפני שאתם מקימים את הממשלה, יש לו רק סיבה אחת והיא הפרנויה של נתניהו שאנשים שלו יברחו לו

יפעת שאשא ביטון:  הוא הפך להיות בן ערובה של השותפים הקואליציוניים שלו

יפעת שאשא ביטון:  היום חברי הכנסת שלו בני ערובה שלו, מחכים כולם לראות מה הוא ייתן להם והוא מפחד שברגע שהם ידעו שלא נשאר לכולם – כי אנחנו יודעים בדיוק איך הכול התפרק – הם פשוט יערקו לו כי לאנשים נמאס לחכות שם

יפעת שאשא ביטון:  משום שנתניהו הפך להיות בן ערובה של השותפים שלו וחברי הכנסת שלו הפכו להיות בני ערובה שלו, כי הם מחכים לראות מה הוא ייתן להם, והוא יודע שברגע שהם יראו שלא נשאר כי אנחנו יודעם טוב מאוד מה הוא חילק, הם פשוט יערקו

יפעת שאשא ביטון:  לכן הוא בלחץ לחוקק את החוק הזה לפני שקמה ממשלה, כדי למנוע את הפירוק של הדבר הזה שהוא מנסה להרכיב

יפעת שאשא ביטון:      אם אני מסכמת את הכול, מה שאנחנו רואים כאן בימים האחרונים בכנסת זה את עונת ההישרדות

יפעת שאשא ביטון:  עונת ההישרדות נפתחה כאן

יפעת שאשא ביטון:  זה בחוק הזה, זה בחוק של דרעי שפתאום אמות המוסר, אנחנו מורידים אותן, אנחנו מורידים את הרף

יפעת שאשא ביטון:  אגב, מה המסר שאנחנו משדרים לילדים? מורידים את הרף של המוסר כדי שיהיה אפשר להיות שר במדינת ישראל והכול בשביל ההישרדות האישית של נתניהו

יפעת שאשא ביטון:       אז אין בעיה, אתם חושבים שזה נכון לחוקק את החוק הזה, תתכבדו להקים ממשלה ותתקנו את כל מה שאתם רוצים אבל הלחץ הוא זה ששולט כאן או כמו שאמר פעם נתניהו – הם מפחדים

יפעת שאשא ביטון:  אתם מפחדים

יפעת שאשא ביטון:  מפחדים שהאדמה תרעד לכם מתחת לרגליים וזו הסיבה שאתם מעמידים את הכנסת הזו בימים האלה לפני הקמת הממשלה כדי לחוקק את החוקים הפרסונליים האלה, את החוקים שמי שמסתכל עליהם מבחוץ מבין שהכול מותר והרשות נתונה

יפעת שאשא ביטון:      אדוני היושב ראש, אתה לא היית כאן

יפעת שאשא ביטון:  התייחס חבר הכנסת ינון אזולאי לעניין של הממלכתי חרדי

משה גפני: אני לא פותח דיון

יפעת שאשא ביטון: גם אני לא פותחת

יפעת שאשא ביטון:  אני רק רוצה להתייחס

יפעת שאשא ביטון:  אני מאוד מעריכה את חבר הכנסת ינון אזולאי

יפעת שאשא ביטון:  אותי בבית – אגב, בית מסורתי – לימדו שדרך ארץ קודמת לתודה ושאסור לגנוב ושאסור לשקר

יפעת שאשא ביטון:  אז קודם כל צריך לומר שהוא דיבר על הגפן ועל החרדים, מי שיהיה ממלכתי חרדי, מקבל את הכול

יפעת שאשא ביטון:  אתה לא יכול גם לבחור איך לנהל את המערכת שלך וגם לרצות לקבל כמו כל האחרים הרשמיים

יפעת שאשא ביטון:       אני רוצה להתייחס לכבודו על כל מה שהוא טען בתקשורת ולומר אפרופו לא תשקר

יפעת שאשא ביטון:  תנ"ך יש במערכת החינוך

משה גפני: אני מאוד מבקש

משה גפני:  אני אעצור את זה

יפעת שאשא ביטון: אני רוצה לשמח אותך

יפעת שאשא ביטון:  למה? זה חשוב לי

משה גפני: זה לא דיון על משרד החינוך

משה גפני:  עם כל הכבוד, מה זה?     

יפעת שאשא ביטון: חבר הכנסת גפני, חשוב לי

משה גפני: אני לא אשיב לך עכשיו

יפעת שאשא ביטון: אתה לא צריך להשיב

יפעת שאשא ביטון:  אני רק רוצה להרגיע אותך כי סוף סוף אנחנו נפגשים

יפעת שאשא ביטון:  יש תנ"ך במערכת החינוך, גם יש בגרות חיצונית במערכת החינוך

משה גפני: תודה רבה

משה גפני:  יש לי הרבה מה לומר

יפעת שאשא ביטון: אנחנו מחזקים את מערכת החינוך ואת המקצועות האלה וגם את המגזר החרדי ואני שמחה שיש לך את האפשרות לשמוע את זה באופן ישיר, אולי אתה תפסיק לומר דברים שאינם מן האמת

משה גפני: לא, אני לא שומע כיוון שאני מקיים דיון על מה שמקיימים כאן דיון

משה גפני:  רם בן ברק, בבקשה

רם בן ברק: תודה רבה אדוני היושב ראש

רם בן ברק:  אני אתחיל מזה שמכל הוועדות שיש היום על כל החוקים – חוק המשטרה, השר הנוסף, החוק של דרעי – הדיון הזה הוא הכי פחות מהותי

משה גפני: הכי נורמלי

משה גפני:  אני הסכמתי לקבל אותו לכאן

רם בן ברק: יהיו ארבעה, יהיו שמונה

רם בן ברק:  אגב, בפעם האחרונה שהתפצלו מהליכוד, אריק שרון התפצל מהליכוד והקים את קדימה, עשה דברים נפלאים

מאיר כהן: גפני, אני הייתי בטוח שתיקח את חוק דרעי אליך

רם בן ברק: דווקא בפעם האחרונה שהיה פיצול מהליכוד והלך אריק שרון ופיצל את הליכוד והקים את קדימה, אנחנו צריכים להגיד לו תודה על העניין הזה, תודה גדולה, כי הוא עשה דברים נפלאים

קריאה: הוא הלך לבחירות

רם בן ברק: הוא התפצל והלך לבחירות

רם בן ברק:  הוא עשה דברים נפלאים

רם בן ברק: זה הזמן להגיד תודה לראש הממשלה לשעבר אריאל שרון שהוציא אותנו מעזה בעזרת השם ותארו לכם חס וחלילה היינו נמצאים שם גם היום

רם בן ברק:  לכן יכול להיות שזה רעיון לא רע שעוד אנשים יתפצלו מהליכוד וסוף סוף יקימו מפלגה נורמלית שיש לה אידיאולוגיה, שיש שם אנשים ישרים, הגונים שבאו לעבוד ולא באו לשרת איזשהו מואשם בפלילים שרוצה להינצל ממשפטו

רם בן ברק:      לעניין המהותי

רם בן ברק:  מה מטריד כל כך את נתניהו שהוא חייב, ממש לפני הבחירות, לשנות את החוק

רם בן ברק:  הזה

רם בן ברק:  האם הוא באמת חושב שיש ארבעה אנשים במפלגתו שהם לא מרוצים, שחושבים שאם הם לא יקבלו את מה שהם מקווים לקבל או דברים אחרים, הם יפרשו? עד כדי כך הוא לא בוטח באנשיו ולכן הוא צריך את החוק הזה עכשיו, לפני הבחירות? למה? ועוד בסופו של דבר לא מקימים את הוועדה הנכונה והולכים ליושב ראש ועדת הכספים ומבקשים ממנו לנהל את הדיון בלשכתו

רם בן ברק:   טוב שלא הלכו לגלנט לנהל את זה בוועדת חוץ וביטחון כי גם שם אפשר לקיים דיונים כאלה כי הכול כנראה פתוח

רם בן ברק:      אני חושב שאנחנו צריכים להגיד לנתניהו ולקואליציה המתהווה, חברים, תתאזרו בסבלנות

רם בן ברק:  אתם רוצים לדון בחוק הזה - נדון, אתם רוצים שליש - שליש

רם בן ברק:  אתם רוצים 17 - 17, אתם רוצים ארבע – ארבע, אבל לא צריך לעשות את זה בחופזה ולא צריך לעשות את זה בוועדה הלא מתאימה אלא בוועדת החוקה

משה גפני: תודה רבה

משה גפני:  חברת הכנסת מטי צרפתי

משה גפני:  ברכות לכניסתך לכנסת

משה גפני:  הכנסת היא מקום מעניין

קריאה: אפשר לומר לנו מי הדוברים הבאים?     

משה גפני: טטיאנה, אימאן, רון כץ

מטי צרפתי הרכבי: תודה רבה אדוני היושב ראש

מטי צרפתי הרכבי:  אני אנסה לא לחזור על דברי חבריי

מטי צרפתי הרכבי:  כחברת כנסת חדשה אני יודעת שיש הליך חקיקה מסודר של מינהל תקין ואנחנו כחברי פרלמנט ומתוך מגיני הדמוקרטיה הישראלית, אנחנו פועלים לפי הליכים תקינים

מטי צרפתי הרכבי:  ביומיים האחרונים יש איזשהו בליץ של פטור מהנחה מתוך איזושהי הבנה שבאמת החוקים האלה דחופים וחשובים בין השאר להקמת הקואליציה הבאה

מטי צרפתי הרכבי:      אני מתקשה למה החוק הזה הוא כל כך חשוב ודחוף

מטי צרפתי הרכבי:  החוק של הכשרת דרעי, גם פקודת המשטרה, גם כאן אני לא מצליחה להבין למה

מטי צרפתי הרכבי:  אני מבינה את הנושא של עוד שרים ואני מבינה את ההכשרה של דרעי כי זה ממש אקוטי להרכבת הממשלה למרות שלימד אותנו השר אלקין שהחשוב ודחוף בעבר הייתה המגפה, הייתה המלחמה ולא היו אינטרסים של הקמת קואליציה

מטי צרפתי הרכבי:  אני אומרת שאנחנו כנבחרי הציבור, כחברי כנסת, כחברי הפרלמנט הישראלי צריכים לדאוג שההליכים מתקיימים כדין ולא במחטפים

מטי צרפתי הרכבי:      אני לא השתכנעתי שהחוק הזה הוא אכן חשוב ודחוף כדי לחרוג מהמינהל התקין

מטי צרפתי הרכבי:  אני מאוד מאוד חוששת – ועל זה אני מרגישה קצת לא בנוח – כי אם עבור חוק כזה, כולנו מסכימים שאם אלה ארבעה או חמישה או שלושה, ההליך צריך להיות מסודר, מגישים פטור מחובת הנחה בפני הכנסת ועושים הליך כזה מזורז, אז בעצם אפשר לעשות את זה עבור כל חוק

מטי צרפתי הרכבי:  דווקא אדוני כיושב ראש ועדה עם מוניטין של פרלמנטריות תקנית, אני מרגישה מאוד לא נוח ואני חושבת שאולי גם אדוני קצת מרגיש בחוסר נוחות

מטי צרפתי הרכבי:  אני הייתי שמחה לקבל את חוות הדעת של הייעוץ המשפטי לגבי העובדה שוועדת הכספים דנה בחוק הזה

מטי צרפתי הרכבי:  לא רק שאנחנו יוצרים איזשהו – אני אקרא לזה כך – מחטף וכולם כאן ציינו מה הסיבות לקיום ההליך, אז עושים את זה בוועדת כספים

מטי צרפתי הרכבי:       אני אשמח לשמוע האם זה מקובל כי בשיטה הזאת אפשר כל חוק ובשיטה הזאת אפשר לוותר על כל הוועדות ולקיים את הכול בוועדת הכספים כי אני יודעת שאדוני מקיים את הוועדה בענייניות ובמקצועיות

מטי צרפתי הרכבי:  לכן אפשר לוותר על למשל ועדת החוקה

משה גפני: אגב, זאת לא ועדת חוקה אלא ועדת הכנסת אבל אין ועדת כנסת אלא ועדה מסדרת

מטי צרפתי הרכבי: אפשר היה להקים ועדה מיוחדת

משה גפני: את צודקת

משה גפני:  אין ויכוח על זה

משה גפני:  תודה רבה

טטיאנה (טניה) מזרסקי: מטי, כל הכבוד

טטיאנה (טניה) מזרסקי:  טוב לשמוע אותך

טטיאנה (טניה) מזרסקי:  בהצלחה

טטיאנה (טניה) מזרסקי:  דיברת בממלכתיות ולעניין

טטיאנה (טניה) מזרסקי:  אני מאוד מתחברת למה שאמרת

מטי צרפתי הרכבי: תודה

מטי צרפתי הרכבי:  לא אמרתי ביבי חלש אבל אני מסכימה עם האמירות שנאמרו

משה גפני: דיברת מאוד יפה

משה גפני:  אני אפילו אמרתי שאני מסכים איתך

משה גפני:  אני אצביע נגדה אבל אני מסכים איתך

טטיאנה (טניה) מזרסקי: למה צריך להילחץ, למה צריך לדחוף להעביר את החוקים האלה עכשיו לפני הרכבת הממשלה

טטיאנה (טניה) מזרסקי:  שמענו לאחרונה הרבה ביטויים כמו מלא מלא

טטיאנה (טניה) מזרסקי:  במה מלא מלא? מלא מלא בשקרים, בדחף, בפחד, בחולשה? למה צריך להידחף עם החוקים האלה, ארבעה חוקים שהם פרסונליים? למרות שהבוקר שמעתי את משה ארבל שהסביר את חוק דרעי ואמר שזה לא חוק דרעי אלא הוא מתאים לכל חברי הכנסת

טטיאנה (טניה) מזרסקי:  זה לא מתאים לי ולא מתאים לחברים שלי

טטיאנה (טניה) מזרסקי:  אנחנו לא מורשעים ולא עומדים במשפט

טטיאנה (טניה) מזרסקי:  זה לא קשור אלינו

טטיאנה (טניה) מזרסקי:  זה קשור לאלה שהורשעו

ינון אזולאי: אגב, אני שמעתי את חבר הכנסת ארבל

ינון אזולאי:  דיברו על חבר הכנסת ארבל, אני יכול לשתוק?     

טטיאנה (טניה) מזרסקי: הרב גפני, אני מבקשת לסיים את דבריי

ינון אזולאי: טוב

ינון אזולאי:  אני שותק

משה גפני: אני מודיע שהשתיקה שלך בעניין של חבר הכנסת ארבל היא לא כהודאה אלא מחאה

ינון אזולאי: עכשיו אני יכול לשתוק

טטיאנה (טניה) מזרסקי: בעיניי מנסים להקים ממשלה מנופחת עם שרים עם הרשעות פליליות

טטיאנה (טניה) מזרסקי:  חבר הכנסת נתניהו מחלק עכשיו כאחוז אימה תיקים לכל מי שמוכן לאתגר אותו ולהציל אותו מהאשמות בהן הוא מואשם ומהמשפט שמתנהל נגדו

טטיאנה (טניה) מזרסקי:  הפחד הגדול הוא מהמרד בתוך מפלגת הליכוד

טטיאנה (טניה) מזרסקי:  נתניהו ששלח את אנשיו לאיים, לפצל מפלגות ולחבל בממשלה שתפקדה היטב, ממשלה ממלכתית, הוא פוחד שיעשו לו אותו הדבר מתוך הבית שלו

טטיאנה (טניה) מזרסקי:  כאן מתגלה הפרצוף הלא דמוקרטי של נתניהו אשר מתנהל כדיקטטור בתוך מפלגתו, חבורת אנשים ללא עמוד שדרה, אנשים שיכולים למרוד בו

טטיאנה (טניה) מזרסקי:  הוא מנסה להשתיק אותם ולכן הוא רוצה לשנות את הפסקה הזאת ולבטל את זה שמספיקים רק ארבעה חברי כנסת כדי להתפלג מהמפלגה

טטיאנה (טניה) מזרסקי:  אני לא אחזור על הדברים שנאמרו אבל זה מראה את הפחד שלו, שיתפלגו ויהוו סיעה נפרדת, יצטרפו לאופוזיציה ולא תוכלו לעשות מה שבא לכם

טטיאנה (טניה) מזרסקי:      אני חושבת שזה שוב חוק פרסונלי וחוק לא דמוקרטי

ינון אזולאי: את מבקשת שנצביע נגד?     

משה גפני: חברת הכנסת אימאן ח'טיב יאסין

משה גפני:  אחריה חבר הכנסת רון כץ וחברת הכנסת דבי ביטון

אימאן ח'טיב יאסין: צוהריים טובים לכולם

אימאן ח'טיב יאסין:  כהרגלי אני אשתדל להיות עניינית ולדבר רק דברים לעניין

קריאה: כי זה לא נעשה עד עכשיו

אימאן ח'טיב יאסין: אני מדברת על עצמי

אימאן ח'טיב יאסין:  אני אתחיל מהדברים ששמעתי מהשר המקשר וגם מההכנה שעשיתי לגבי הצעת החוק וההיסטוריה שמתגלגלת בבית הזה

אימאן ח'טיב יאסין:  אני יכולה להגיד בוודאות את הפתגם שאומר (תרגום מערבית לעברית) כמה דמיון יש בין מה שקרה אתמול למה שקרה היום מבחינת אינטרסים ומניעים עם הבדל אחד גדול, לא קטן

אימאן ח'טיב יאסין:       לצערי הרב מה שכל הזמן מה שמניע את השינוי בהצעת החוק הזאת אלה הם אינטרסים אישיים של אנשים שולטים ושתלטניים שרוצים לדאוג לטובתם האישית ולא לטובת הסיעה

אימאן ח'טיב יאסין:  אני לא יודעת אם אני יכולה להגיד על זה משהו פילוסופי או ענייני או מהותי

אימאן ח'טיב יאסין:  כאשר אזרחים בוחרים, הם בוחרים בסיעה ולא בוחרים באנשים ועל סמך זה מה הצדק, האמת, ההצדקה לעשות ולתת אפשרות לחברי כנסת לפרוש מסיעה ולא משנה מה הסיבות, כי הם נבחרו על סמך זה שהם בתוך סיעה מסוימת שיש לה אג'נדה מסוימת למרות שלפעמים קורה שאנשים בלית ברירה מצביעים לאיש מסוים למרות שיש ניגוד באג'נדה שהם מצביעים עם הסיעה כולה

אימאן ח'טיב יאסין:  לכן אני אומרת שיש משהו מהותי בסוגיה הזאת, שיש מתח רציני בין הרצון של הפרט לרצון של הכלל

אימאן ח'טיב יאסין:  בעיניי יש משהו שהוא סוג של עוול שנגרם ויכול להיגרם בהצעה הזאת שמדברת על שליש סיעה

אימאן ח'טיב יאסין:  שליש סיעה יכול להיות מאוד בעייתי

אימאן ח'טיב יאסין:  אלה סיעות גדולות ואני מהמקום הזה לא מדברת בנימה אישית של הסיעה שלי

אימאן ח'טיב יאסין:  זה יכול לגרום קיפוח מסוים לאנשים, לחברי כנסת שנמצאים בסיעות גדולות ויש להם אינטרס לפרוש מתוך אג'נדה אבל הם לא יכולים לעשות זאת בגלל העובדה שהם נמצאים בסיעה גדולה

אימאן ח'טיב יאסין:      לכן אני חושבת שדווקא עכשיו, בגלל האינטרס האישי שהוא מובהק בעיניי, לפני הקמת ממשלה, ואנחנו כולנו יודעים תחת מה ההצעה הזאת חותרת ולאן היא רוצה להגיע, אני חושבת שמן הראוי והמתבקש לא להביא את ההצעה הזאת להצבעה לפני הקמת הממשלה ובטח לא דיון בוועדת כספים

אימאן ח'טיב יאסין:  מה זה עניינה של ועדת הכספים?     

משה גפני: איזו ועדה את מציעה?     

אימאן ח'טיב יאסין: אני חושבת שזה צריך ללכת לוועדה מסדרת, לוועדת הכנסת

משה גפני: לא

משה גפני:  ועדה מסדרת לא יכולה

אימאן ח'טיב יאסין: אז לחכות להקמת ועדת כנסת ושם לדון בצורה המיטבית והמקצועית

רון כץ: אני חושב שוועדת הכנסת, אם אני לא טועה, לא יכולה להחליט על קריאה ראשונה

משה גפני: היא יכולה אבל אין ועדת כנסת

רון כץ: אני שואל

קריאה: כאשר תקום ועדת הכנסת

משה גפני: חברת הכנסת ביטון

משה גפני:  את גם חדשה

דבורה ביטון: נכון

דבורה ביטון:  אני מחכה לברכה

משה גפני: שיהיה לך בהצלחה

משה גפני:  אל תאמיני לכל מה שאומרים כאן

משה גפני:  תבחרי כל דבר

ינון אזולאי: גם אני מצטרף

מאיר כהן: גפני, אני תמיד דרוך כשרבנים מברכים בנושאים חילוניים

מאיר כהן:  פעם אמרו לרב של ירוחם שהפועל של ירוחם עלתה לליגה א', תברך אותם בשבת

מאיר כהן:  הוא עולה אחרי ספר תורה ואומר: בעזרת השם, שיעלו לליגה ב' ולליגה ג'

משה גפני: חברת הכנסת ביטון, בבקשה

דבורה ביטון: אני מאוד שמחה שדווקא אתה זה שיושב היום כיושב ראש הוועדה

דבורה ביטון:  אני אציין, ואדוני כבר ציין את זה, שאני חברת כנסת חדשה

דבורה ביטון:  מחר ימלא חודש מאז התחלנו בתפקיד ועצוב לי לראות מה שקורה

דבורה ביטון:  ראשית, חוסר הסנכרון הזה בין הוועדות כאשר במקביל מקיימים ישיבות ועדות, דבר שלא מאפשר לנו להבין מה קורה כאן

דבורה ביטון:  יתרה מכך, אני חושבת שלפחות הפרוצדורה הרגילה של הקמת ממשלה, זה משהו שהתבקש, יש כאן 64 מנדטים, מה הבהילות בחקיקה כל כך מינורית? הפחד הזה, הפרנויה

דבורה ביטון:  יש תחושה שלא חברי כנסת היו צריכים לטפל בזה ולא החוקים

דבורה ביטון:  יכול להיות שזה משהו רפואי, זה משהו מעבר, זה אפילו מטריד

דבורה ביטון:  למה צריך להביא את החוקים האלה בחוקי בזק, קל וחומר החוק הזה שאנחנו מדברים בו ולמה הוא מתקיים בוועדת כספים?      אני חושבת שמן הראוי שהדבר הזה לא יידון כרגע

דבורה ביטון:  תקימו את הממשלה

דבורה ביטון:  אני מעריכה שגם תצליחו להעביר את החוק הזה

דבורה ביטון:  לכן אני חושבת שמיותר לדון ולבזבז את זמנם היקר של חברי הכנסת ולאפשר לנו להיות בוועדות אחרות שגם שם לא חסר ונעשים שם עוולות

דבורה ביטון:  אין לנו את ההזדמנות ללמוד ולהכיר

דבורה ביטון:  אני מדברת מהקול של חברי הכנסת החדשים בכנסת

דבורה ביטון:  הרי בסך הכול אנחנו נבחרים, אנחנו רוצים לעשות את השירות שלנו נאמנה לציבור, להביא את הקול השפוי, בחלקו לפחות

דבורה ביטון:       לכן אדוני אני חושבת שהיה צורך לבטל בכלל את ההצעה הזו שמביאים עכשיו ושהיא תידון אחרי הקמת הממשלה

דבורה ביטון:  חבל שבגלל חוסר אמון, בגלל ראש ממשלה עתידי שכל כך חושש, זה קורה

דבורה ביטון:  הרי הוא היה שותף לבריחה של גברת עידית סילמן וכל הנזק שהיא עשה

דבורה ביטון:  לא בכדי עכשיו חשוב לו לרפד את עצמו ולא לגרום לחברי כנסת אחרים ללכת

דבורה ביטון:  האם זה ראש הממשלה לו הציבור ייחל? לדעתי ממש לא

דבורה ביטון:      לכן אנחנו מבקשים שלא ידונו בהצעת החוק הזאת ושיחכו עד הקמת הממשלה

משה גפני: תודה רבה

משה גפני:  אני רק רוצה להגיד לך בגלל שאת חברת כנסת חדשה

משה גפני:  אני ותיק יותר

משה גפני:  יכול להיות שאת יותר חכמה

דבורה ביטון: לא

דבורה ביטון:  ממש לא

משה גפני: כשעשו את החוק הזה, התכוונו לארבעה חברים בליכוד

משה גפני:  זה היה פרסונלי

משה גפני:  אני יודע את השמות

דבורה ביטון: כן, אבל לדעתי גם החשש קיים זה חוזר לליכוד

עידית סילמן: שאלו אותנו אז למה מעבירים את זה בחוק ההסדרים ובתקציב, כי היה אפשר להעביר את זה בזמנים אחרים

עידית סילמן:  אני זוכרת את גפני שואל וגם אחרים

דבורה ביטון: אם כן, מה הדחיפות? בגלל המעשה שלך? אני חושבת שבגללך ובגלל שקלי

עידית סילמן: בזכותי ולא בגללי

משה גפני: חברת הכנסת ביטון, דיברת מאוד יפה

עידית סילמן: שיהיה לך בהצלחה בכנסת

דבורה ביטון: תודה רבה

דבורה ביטון:  שיהיה בהצלחה

משה גפני: יבגני סובה לא נמצא

משה גפני:  השר מאיר כהן, בבקשה

משה גפני:  אחד השרים הטובים שהיה בממשלה הרעה הזאת

עידית סילמן: הכי טוב

מאיר כהן: תודה רבה אדוני

מאיר כהן:  החוק הזה של הפיצול מעמיד איזו דילמה מאוד גדולה שכל הזמן מנקרת אצלנו

מאיר כהן:  אני משער שגם אצלכם אבל היות ואנחנו מבינים מה החשיבות של להיות שליח של, אז אני חושב שדעתי כדעתך אם כי אתה בוודאי תצביע ההיפך

משה גפני: אני צריך להודיע שאני הולך להצביע? הם צריכים לבוא

עידית סילמן: אם הם לא כאן, אתה מצביע

עידית סילמן:  לא?     

ארבל אסטרחן: לא

ארבל אסטרחן:  מקובל להגיד

מאיר כהן: מקובל להגיד

משה גפני: אנחנו לא מודיעים על הצבעות

משה גפני:  זה גם לא חוק חשוב

משה גפני:       השר מאיר כהן נמצא בממשלה רעה ומבחינתנו הוא השר הכי טוב

עידית סילמן: עשה עבודה טובה

ינון אזולאי: אתה יודע במה בירכתי אותו כשהוא נבחר? אמרתי לו שאני מאחל לו אריכות ימים במלאכתו אבל לא בממשלה הזאת

ינון אזולאי:  היה או לא היה? תוציא את ההקלטות

מאיר כהן: כמו שבוודאי שמעתם, אני באמת לא מבין איזה חולשה תקפה את ביבי

מאיר כהן:  אני מכיר את ביבי

מאיר כהן:  מה באמת קרה לו בחודשים האחרונים? איזו חולשה, איזו רפיסות שגורמת לו להיראות מבוהל וכל הזמן להביא חקיקה כזו

מאיר כהן:  אני משער שביבי שאני מכיר היה מקים את הממשלה, מחכה, בודק את הדברים כי בתוכו הוא ליברל

מאיר כהן:  אני מכיר את האיש הזה

מאיר כהן:  אבל זאת המציאות

מאיר כהן:      הדילמה הגדולה בחוק הזה היא האם בכלל אנחנו יכולים להצביע על פיצול של סיעות

מאיר כהן:  אני אגיד את דעתי

מאיר כהן:  אני הצבעתי, אגב, בעד ארבעה חברי כנסת בפעם שעברה אבל אני גם אז הבעתי את דעתי שלא ראוי שכנסת תדון בכלל בסיפור הזה כי יש בכלל בנקודה הזאת מעילה באמון

מאיר כהן:  מה זה הסיפור הזה שאני רוצה להתפצל מהסיעה שלי אם לא מעילה באמון? אני מאמין גדול, נבחרתי, הסיעה לא מוצאת חן בעיניי, הדעות לא מוצאות חן בעיניי, שים את המנדט שלך ולך הביתה

מאיר כהן:  שים את המנדט שלך ולך הביתה

מאיר כהן:  אל תסחור עם המנדט שלך

מאיר כהן:  אתה מרמה את הבוחרים שלך, אתה מרמה את עצמך, אתה הופך ממילא את הכנסת למוקד של מיקוח וזה עוד יותר מקשה

מאיר כהן:      לכן אני אומר שאילו זה היה תלוי בי – ואני משוכנע שגם בך אדוני היושב ראש - הסיפור הזה בכלל לא היה מגיע

מאיר כהן:  דווקא עכשיו שיש ממשלה כזאת שמסתמנת, ממשלה גדולה ורחבה, אז החוק הזה הוא מיותר לגמרי

מאיר כהן:      החוק יעבור, אנחנו נמשיך עם הדילמה הזאת אבל שוב אני רק מציין שצר לי באמת על החולשה שמפגין ראש הממשלה

מאיר כהן:  צר לי מאוד

מאיר כהן:  תודה

מאיר כהן:      אני גם מציע כן להודיע בעוד רבע שעה או בעוד 10 דקות

משה גפני: למה? אני מספר לך שיש חוקים שאנחנו עושים מהם דרמטיים

משה גפני:  אני לא צריך להודיע לחברים

משה גפני:  זה חלק מהדיון

משה גפני:  כאן מדובר על חוק שהמשמעות שלו, אתה ואני יודעים וגם האחרים, שאין לו משמעות

משה גפני:  הוא לא חוק חשוב

משה גפני:  אני צריך להודיע לאנשים לבוא?      חבר הכנסת ביטון, בקצרה בבקשה

מיכאל ביטון: למה הטילו עליך את המשימה הזאת? נתחיל בשאלה הזאת

משה גפני: התנדבתי

ינון אזולאי: היושב ראש, אני מבקש, על מה שענית – לא לענות שוב

מיכאל ביטון: אני מבקש שינון אזולאי יפריע לי ושהוא גם ייקרא לסדר

משה גפני: השאלה שלך שאלה טובה אבל אצלי יש איזה רעיון כזה שאני רוצה למחוק את מה שעשה איווט ליברמן

מיכאל ביטון: אבל זה לא איווט ליברמן

מיכאל ביטון:  אתה משקיע מאמץ במקומות הלא נכונים

מיכאל ביטון:  אגב, אם אתה מוחק את מה שאיווט ליברמן עשה, סתם הערת אגב, והולכים לבטל את הרפורמה בתחבורה הציבורית, לא לשכוח חס ושלום את עיירות הפיתוח שהכפילו להם את התעריפים

מיכאל ביטון:  הלכנו על זה בערבות הדדית

משה גפני: לא נשכח ולא נסלח

מיכאל ביטון: זה אייטם

מיכאל ביטון:       אני חוזר עכשיו לעניין

מיכאל ביטון:  הבעיה עם החוק הזה, מעבר לכל מה שנאמר כאן כבר, היא שמישהו רוצה לבנות קואליציה בדרך מסוימת והוא רוצה להדיר אפשרויות שלא יתקיימו, למשל שארבעה יברחו

מיכאל ביטון:  הלכו למפלגה היחידה שארבעה לא יברחו, ביקשו ממנה להוביל את החוק הזה

מיכאל ביטון:  אצלך הרי לא ילכו ארבעה

מיכאל ביטון:  אבל מה זה יכול לגרום? יקימו יום אחד קואליציה ויאמרו שאנחנו קובעים בחוק שמפלגה שיש לה בין שישה לשמונה מנדטים לא תוכל להיכנס לקואליציה

מיכאל ביטון:  מישהו יתנה את זה

מיכאל ביטון:  זה התנאי שלו להיכנס לקואליציה

מיכאל ביטון:  כל אחד יבנה לו תנאי כניסה לקואליציה שמדיר איזושהי אפשרות

משה גפני: מה אתה אומר על החוק?     

מיכאל ביטון: אתם רוצים לבטל אותו, בטלו אותו בדרך המלך אבל למה כתנאי מקדים להקמת ממשלה?     

משה גפני: כבר אמרו את זה קודם

מיכאל ביטון: נכון

מיכאל ביטון:  זה מבוסס על "אמרו את זה קודם לפני, לא משנה, אני ואתה נשנה את העולם"

מיכאל ביטון:  אני אומר, היושב ראש, אולי תשקול להגיד להם בואו נחכה עם החוק הזה עד לממשלה ונביא אותו

מיכאל ביטון:  מה הלחץ?      

משה גפני: תודה רבה

משה גפני:       הסתיימה רשימת הדוברים

משה גפני:  גברתי היועצת המשפטית, אני מבקש להשיב על מה שנשאלת קודם

משה גפני:  אמרתי לך שתעני בסוף

משה גפני:  אני מבקש להקריא את הצעת החוק

משה גפני:  לאחר מכן אני הולך להצבעה

ארבל אסטרחן: נשאלתי לגבי – אני חושבת על ידי חברת הכנסת צרפתי – הנושא של העברת הצעת החוק לוועדת הכספים

ארבל אסטרחן:  התייחסתי לזה גם אתמול בוועדה המסדרת בעת הדיון בקביעת הוועדה שתדון בהצעת החוק

ארבל אסטרחן:  אני אגיד בקצרה שקודם כל אנחנו כייעוץ משפטי תמיד נמליץ להעביר הצעת חוק לוועדה המתאימה מבחינת התקדימים ומבחינת הסמכויות של הוועדה ביחס להצעת החוק

ארבל אסטרחן:  במצב רגיל באמת תיקון לחוק הכנסת לא יגיע לוועדת הכספים אלא או לוועדת הכנסת או התיקונים בעניינים האלה נדונו גם לא אחת בוועדת החוקה, חוק ומשפט

ארבל אסטרחן:       אבל עכשיו אנחנו נמצאים בסיטואציה מיוחדת שבה אין ועדת חוקה ואין ועדת כנסת ואני לא חושבת שניתן לומר שבגלל זה הכנסת לא מוסמכת לחוקק

מיכאל ביטון: למה לא הקימו לזה ועדה?     

ארבל אסטרחן: החלופות הן או להקים ועדה מיוחדת כפי שנעשה לגבי שלושת החוקים האחרים שאושרו אתמול בקריאה טרומית – חוק יסוד: הממשלה ופקודת המשטרה – או להעביר את זה לאחת מהוועדות הזמניות, כספים או חוץ וביטחון

מיכאל ביטון: או לוועדות שהוקמו

מיכאל ביטון:  למה שמו את זה בנפרד?     

קריאה: זאת או הוועדה הזאת או הן

קריאה:  אותו הדבר

מיכאל ביטון: כבר הקימו ועדות

מיכאל ביטון:  אמרת או ועדת החוקה או ועדה מיוחדת

מיכאל ביטון:  קמו ועדות מיוחדות

משה גפני: רגע

משה גפני:  מאיפה התלמידים?      

אימאן ח'טיב יאסין: חטיבת ביניים זמר

משה גפני: מהיישוב זמר במשולש

משה גפני:  ברוכות הבאות

משה גפני:  ברוכות וברוכים

משה גפני:  אהלן וסהלן

אימאן ח'טיב יאסין: אני עבדתי ביישוב זמר, הקמתי שם מתנ"ס

אימאן ח'טיב יאסין:  זמר הוא ישוב של ארבעה כפרים ביחד שפעם היה שייך למועצה אזורית עמק חפר

אימאן ח'טיב יאסין:  פעם ראשונה שמעתי על היישוב כשהלכתי לעבוד שם וכל פעם כשהייתי בחברה למתנ"סים ואמרתי זמר, הם חשבו שזה ישוב יהודי

מיכאל ביטון: אבל המילה זמר היא בעברית

אימאן ח'טיב יאסין: יש שם וואדי שעובר שקוראים לו וואדי זומאר ואז הם נתנו את השם זמר, כדי שיהיה שם עברי יותר

מיכאל ביטון: בכל מקרה, אנחנו מאוד שמחים שהם כאן בכנסת ורואים את העבודה שלך

ארבל אסטרחן: אני אשלים את הדברים שלי בקצרה

ארבל אסטרחן:  ההחלטה לאיזה ועדה להעביר היא כמובן לא ענין של הלשכה המשפטית

ארבל אסטרחן:  אנחנו נשאלנו האם ניתן להעביר את זה לוועדה הזמנית והוועדה הזו מוסמכת לחוקק גם עניינים שלא בסמכותה במצב רגיל

ארבל אסטרחן:  אגב, גם בתקופה השוטפת, כאשר הצעת חוק מועברת לא לוועדה המתאימה, זה לא פגם בהליך עצמו

מיכאל ביטון: אבל לא דרך המלך היא שקמו ועדות מיוחדות, שזה ילך לשם?     

ארבל אסטרחן: כך או כך

משה גפני: היא אומרת שזאת לא בעיה משפטית

מיכאל ביטון: שימו את זה בוועדות המיוחדות שקמו

מיכאל ביטון:  אולי זה יכול לא לעבור בבג"ץ, כי כבר קמו ועדות מיוחדות

משה גפני: גברתי היועצת המשפטית, בבקשה להקריא

ארבל אסטרחן: נוסח הצעת החוק

ארבל אסטרחן: תיקון סעיף 59

ארבל אסטרחן:      בחוק הכנסת התשנ"ד-1994, בסעיף 59(1) המילים "או של קבוצה של ארבעה חברי כנסת לפחות" יימחקו

ארבל אסטרחן:      אלה המילים שיתווספו בתיקון שנעשה בכנסת הקודמת וכעת מוצע למחוק אותן

משה גפני: מי בעד אישור הצעת חוק הכנסת כפי שהקריאה היועצת המשפטית לקריאה ראשונה? מי נגד? מי נמנע?     

משה גפני: אושר 

משה גפני: הצעת חוק הכנסת (תיקון – מספר חברי הכנסת להתפלגות סיעה), התשפ"ג-2022 עבר לקריאה ראשונה

קריאה: רביזיה

משה גפני: מי ביקש רביזיה?     

קריאה: כולנו

משה גפני: השעה עכשיו 14:46

משה גפני:  בשעה 15:16 תהיה הצבעה על הרביזיה

קריאה: גם אנחנו, מהליכוד, מגישים רביזיה

מיכאל ביטון: זה נהוג

מיכאל ביטון:  זה פטנט

משה גפני: לא

משה גפני:  המנהג הזה נעשה כשהם לא מגישים

קריאה: בסדר

קריאה:  לא מגישים

משה גפני: אנחנו מחדשים את הישיבה

יצחק שמעון וסרלאוף: חברים, ברשותכם וברשות היושב ראש, אנחנו קיבלנו עכשיו הודעה שהרב דרוקמן הובא לביתה חולים הדסה עין כרם במצב לא פשוט וברשותכם נאמר פרק תהילים לרפואתו

יצחק שמעון וסרלאוף:  לרפואת הרב חיים מאיר בן מילכה בתוך שאר חולי עמו ישראל

משה גפני: אמן

משה גפני:  השם ישלח לו רפואה שלמה במהרה

משה גפני:  תודה רבה על פרק התהלים שאמרת

משה גפני:      אנחנו עוברים להצעת חוק הכנסת

משה גפני:  הוגשה בקשה לרביזיה

משה גפני:      מי בעד קבלת הרביזיה?     

מיכאל ביטון: צריך לנמק את הרביזיה

מיכאל ביטון:  נימוקים

מיכאל ביטון:  זה החוק במדינת ישראל

משה גפני: אין חוק כזה במדינת ישראל

מיכאל ביטון: תקנון הכנסת אומר שאחרי רביזיה יש נימוקים לרביזיה

משה גפני: לא

משה גפני:  אין נימוקים לרביזיה

מיכאל ביטון: אתה רוצה שיהיה הליך תקין

משה גפני: בבקשה, אני נותן לך דקה לפנים משורת הדין

משה גפני:  אני לא נתתי נימוקים לרביזיה

משה גפני:  על רביזיה מצביעים

משה גפני:  היה דיון

מיכאל ביטון: אני מבין את הבעיה כי בוועדת כספים תמיד אנחנו מצביעים איתך פה אחד כי שם אנחנו עוסקים בדיני נפשות וההיגיון מנצח

מיכאל ביטון:  כאן ההיגיון לא ניצח

מיכאל ביטון:  אז רביזיה

מיכאל ביטון:       טוב לה להצעת החוק הזאת שלא הייתה באה

ינון אזולאי: שלא הייתה באה לעולם

מיכאל ביטון: אתה אפילו גרסא דינקותא לא יודע

מיכאל ביטון:  טוב לו לאדם שלא נברא ועכשיו שנברא יפשפש במעשיו

מיכאל ביטון:  זאת המילה המדויקת

מיכאל ביטון:  אפילו גרסא דינקותא

מיכאל ביטון:  הם כאילו לומדים עיון אבל בקיאות אין להם

ינון אזולאי: זאת הליבה של הגמרא

מיכאל ביטון: טוב לחוק הזה שלא היה נברא ועכשיו כשהוא נברא, לפחות שהוא יבוצע כראוי

מיכאל ביטון:      הקימו כאן ועדות מיוחדות לחוקים מיוחדים

מיכאל ביטון:  הכי פשיטה והיגיון, אמרה היועצת המשפטית, או שיש ועדת חוקה ומשפט כי היא עוסקת בחוקים אבל משאין אותה, מקימים ועדות מיוחדות, אבל הפתרון שחוק של ועדת החוקה חוק ומשפט שאיננה, שלכאורה יכול היה ללכת לוועדה שקמה עכשיו ביממה האחרונה, הוא בא לוועדת הכספים

מיכאל ביטון:  התהליך הזה פגום ולא היה ראוי

מיכאל ביטון:  עושים את זה מסיבה אחת פשוטה והיא כדי להאיץ את הקצב, כדי שכמה ועדות יעבדו במקביל על חוקים פרסונליים או במקרה הזה על חוק שמהווה איזו אי יציבות לממשלה שעוד לא קמה

מיכאל ביטון:      אגב, אני גם מכבד את זה, בניגוד לכולם

מיכאל ביטון:  ניצחתם, יש כאן רוב ברור ובהצבעה גם תנצחו

מיכאל ביטון:  זה מאה אחוזים נכון

מיכאל ביטון:  גם אם נעשה פיליבסטר ונפטפט, אתם תנצחו

מיכאל ביטון:  אבל למה לעשות עקום?, תביאו את זה לוועדות המיוחדות כי זה נועד לחקיקה מיוחדת להקמת ממשלה

מיכאל ביטון:  כך הן נקראות

משה גפני: בוועדות המיוחדות לוקח הרבה זמן

משה גפני:  כאן הולך יותר מהר

מיכאל ביטון: זה נכון

משה גפני: תודה רבה

משה גפני:  מי בעד קבלת הרביזיה? מי נגד? מי נמנע?     

משה גפני: הרביזיה לא נתקבלה     

משה גפני: שמונה נגד

משה גפני:  הרביזיה לא התקבלה

משה גפני:      תודה רבה